title: Sastamala (pitäjä)

text: Vammala erosi itsenäiseksi kauppalaksi Tyrväästä vuonna 1915, mutta jäi seurakunnallisesti osaksi Tyrväätä. Karkku ja Tyrvää liitettiin Vammalaan (kaupunki vuoden 1965 alusta lukien) sekä Suoniemi silloiseen Nokian kauppalaan vuoden 1973 alussa. Vuonna 1993 Vammala ja muun muassa Mouhijärvi sekä Kiikasta ja Keikyästä muodostettu Äetsä siirtyivät Turun ja Porin läänistä ja Satakunnan maakunnasta Pirkanmaalle ja Hämeen lääniin.


title: Sastamala (pitäjä)

text: Uusi Sastamalan kaupunki syntyi vuoden 2009 alussa, kun Vammala, Mouhijärvi ja Äetsä yhdistyivät; Suodenniemi oli liitetty Vammalaan jo vuoden 2007 alussa. Lisäksi Kiikoinen yhdistettiin Sastamalaan vuoden 2013 alussa.


title: Otto Finsch

text: Friedrich Hermann Otto Finsch (8. elokuuta 1839 Warmbrunn, Sleesia – 31. tammikuuta 1917 Braunschweig) oli saksalainen kansatieteilijä, luonnontutkija ja tutkimusretkeilijä.


title: Otto Finsch

text: 19-vuotiaana Finsch matkusti Bulgariaan yksityisopettajaksi. Vapaa-ajallaan hän opiskeli luonnonhistoriaa ja julkaisi Bulgarian linnustoa käsittelevän kirjoituksen "Journal fur Ornithologie"-sarjassa. Hän sai apulaishoitajan viran Hollannin kansallisesta luonnonhistoriallisesta museosta Leidenissa. Vuonna 1864 hänestä tuli museonhoitaja Bremeniin. 1876 hän tutki yhdessä Alfred Edmund Brehmin kanssa Turkestania ja Luoteis-Kiinaa. Näihin aikoihin hän toimi myös Hermann Schlegelin apulaisena.


title: Otto Finsch

text: Finsch luopui virastaan 1878 voidakseen matkustella. Vaimonsa Josephinen kanssa hän vieraili Australiassa, Uudessa-Seelannissa, Polynesiassa ja Papua-Uudessa-Guineassa. 1882 hän palasi Saksaan. 1884 hän matkusti takaisin Uuteen-Guineaan Otto von Bismarckin Keisarillisena komissaarina ja neuvotteli alueen koillisosasta Saksan protektoraatin, johon kuuluivat myös Uusi-Britannia ja Uusi-Irlanti. Alue nimettiin Keisari Wilhelmin maaksi ja Bismarckinmereksi. Alueen pääkaupunki nimettiin Finschhafeniksi hänen kunniakseen. Finsch purjehti ensimmäisenä eurooppalaisena Sepikjokea, noin 50 kilometriä suistosta sisämaahan, ja hän nimesi joen "Kaiserin Augustaksi".


title: Otto Finsch

text: Palattuaan Berliiniin Finsch toimi kaksi vuotta Uuden-Guinean komppanian neuvonantajana. 1898 hänet valittiin Leidenin valtionmuseon lintukokoelmien hoitajaksi. 1904 hän sai viran Braunschweigin kunnallisen museon kansatieteellisen osaston johtajana.


title: Otto Finsch

text: Finsch nimesi useita lintulajeja, kuten ruskosirppinokan ("Epimachus meyeri") Adolf Bernard Meyerin kunniaksi. Finschin kunniaksi on nimetty muutama papukaijalaji: lila-amatsoni ("Amazona finschi") ja harmaapääkaija ("Psittacula finschii").


title: Agadirin maanjäristys

text: Agadirin maanjäristys sattui Marokossa 29. helmikuuta 1960 kello 23:40 paikallista aikaa. Maanjäristys sattui eteläistä Marokkoa ja Agadirin kaupunki tuhoutui. Agadirin maanjäristys oli Marokon tuhoisin järistys koskaan. Maanjäristyksen tarkkoja uhrimääriä ei tiedeä, mutta arviolta siinä kuoli noin 12 000 ihmistä ja 12 000 loukkaantui.


title: Phil Rizzuto

text: Philip Francis (Phil) Rizzuto (25. syyskuuta 1917 – 14. elokuuta 2007) oli yhdysvaltalainen Major League Baseball -pelaaja ja urheiluselostaja. Hän syntyi Brooklynissä, New Yorkissa, ja pelasi New York Yankeesille vuosina 1941–1942 ja 1946–1956. Uran keskeytti tilapäisesti palvelu Yhdysvaltain laivastossa toisessa maailmansodassa. Hän tuli myöhemmällä urallaan tunnetuksi televisiosta ja radiosta, ja hänelle myönnettiin muun muassa Babe Ruth -palkinto 1951 sekä vuonna 1994 paikka Baseball Hall of Famesta. Vuonna 1950 hän oli American Leaguen "Most Valuable Player".


title: Phil Rizzuto

text: Useat lähteet antavat Rizzuton syntymäajankohdaksi vuoden 1918, mutta hän on tunnustanut muunnelleensa totuutta iästään uransa alkuvaiheina, mikä antaa oikeaksi syntymäajaksi päivämäärän 25. syyskuuta 1917.


title: Phil Rizzuto

text: Rizzuto menehtyi 14. elokuuta 2007 kärsittyään viimeisinä vuosinaan huomattavan heikosta terveydestä. Hän eli hoitokodissa New Jerseyn West Orangessa.


title: Lisa Edelstein

text: Lisa Edelstein (s. 21. toukokuuta 1966 Boston, Massachusetts) on yhdysvaltalainen näyttelijä, joka tunnetaan parhaiten televisiosarjasta "House", josta hän voitti vuonna 2005 Satellite-palkinnon.


title: Lisa Edelstein

text: Lisa Edelstein aloitti ammattinäyttelijänä jo opiskeluaikoinaan New Yorkin yliopiston Tisch School of the Arts -taidekoulussa. Hän näytteli lukuisissa pikku teattereissa useissa eri produktioissa sekä käsikirjoitti ja sävelsi aids-aiheisen musikaalin "Positive Me", jossa hän myös itse esiintyi.


title: Lisa Edelstein

text: Edward Nortonin ohjaamassa elokuvassa "Usko koetuksella" ("Keeping the Faith") Edelstein näytteli Ben Stillerin aerobicia harrastavaa tyttöystävää. Muita elokuvia joissa hän on esiintynyt ovat muun muassa "Mitä nainen haluaa", "Isi hoitaa", "Elämä on ihanaa", "Mrs. Harris", "Fathers and Sons", "Petollinen suunnitelma" ("Susan’s Plan"), "Menetyksen tuska" ("I’m Losing You"), "Donut Holes" ja "Grilled".


title: Lisa Edelstein

text: Edelstein on nähty televisiossa mitä erilaisimmissa rooleissa. Hän on näytellyt ilotyttöä "West Wingissä" ja James LeGrosin transseksuaalipoikaystävää "Ally McBealissa". Hän on vieraillut monissa muissakin televisiosarjoissa, kuten "Oikeus ja kohtuus", "Frasier", "Teho-osasto" ja "Ilman johtolankaa".


title: Lisa Edelstein

text: Edelstein seurusteli jonkin aikaa suomalaisen joogaopettaja Petri Räisäsen kanssa, mutta he erosivat vuonna 2008.


title: Crazy Days

text: Crazy Days on suomalaisen Hurriganes-yhtyeen 3. marraskuuta 1975 julkaistu kolmas albumi. Sitä myytiin Suomessa timanttilevyyn oikeuttava määrä, ja lisäksi siitä tuli listaykkönen kolmen kuukauden ajaksi. Albumi on yleisesti yhtyeen aiempia levyjä kevyempi ja popmaisempi, ja sillä on yksi yhtyeen suosituimmista kappaleista, basisti Cisse Häkkisen tulkitsema ”My Only One”. Levy äänitettiin edellisen "Roadrunner"-albumin tavoin Marcus Music -studioilla Tukholmassa. Levytykseen kului kolme päivää.


title: Crazy Days

text: Kitaristi Albert Järvinen oli eronnut yhtyeestä aiemmin vuonna 1975, ja hänen tilalleen tuli Hurriganesin alkuperäiskitaristi Ile Kallio. Useiden kriitikoiden mielestä Kallio ei täysin kyennyt korvaamaan Järvistä, ja monet katsoivat itse albumin olevan "Roadrunneriin" verrattuna vaisu. Arvostelua aiheutti myös Suomen arvostetuimman kitaristin vaihtaminen teinityttöjen suosiossa olleeseen ”idolipoikaan”. Kallio itse on kertonut, että äänityksiä olisi pitänyt siirtää muutamalla kuukaudella itseluottamuksen kasvattamiseksi.


title: Crazy Days

text: Albumi nousi listalle myös Ruotsissa. Se oli sijalla 38 elokuussa 1976.


title: Crazy Days

text: Hurriganesin toinen albumi "Roadrunner" (1974) oli ollut erittäin suuri menestys. Sitä myytiin parissa kuukaudessa timanttilevyyn oikeuttavat 50 000 kappaletta, minkä lisäksi se sai kehuja kriitikoilta. Sitä pidetään samalla mahdollisesti merkittävimpänä suomalaisena rock-albumina. Lisäksi Hurriganesista tuli selvästi Suomen suosituin yhtye. Joulukuun 20. päivänä 1974 "Roadrunner"-albumin kappale ”Get On” voitti kansainvälisen European Pop Jury -kilpailun, mikä teki suuren vaikutuksen suomalaisiin. Samalla Hurriganesista alettiin kiinnostua ulkomailla, ja "Roadrunner" julkaistiin Suomen lisäksi myös Ruotsissa.


title: Crazy Days

text: Vuodenvaihteessa 1974–1975 Hurriganesin kitaristi Albert Järvinen alkoi uupua tiiviiseen työtahtiin ja raskaaseen elämään. Omien sanojensa mukaan hän halusi soittaa muuta kuin suoraa rock and rollia. Järvinen erosi yhtyeestä kesällä 1975. Tämä loi yhtyeelle haasteen, sillä Järvistä pidettiin yleisesti sen tärkeänä jäsenenä.


title: Crazy Days

text: Järvisen tilalle otettiin kesäkuussa 1975 alkuperäisjäsen Ile Kallio, joka oli kuulunut yhtyeeseen ennen sen levytysuran alkamista vuosina 1971–1972. Kallion naapurinpoikamainen olemus pehmensi yhtyeen ennestään jopa hieman pelottavana pidettyä imagoa. Siinä missä Järvinen oli ollut itse musiikkia harrastavien miesfanien suosikki, aiheutti Kallio hysteriaa yhtyeen naisihailijoissa. Järvinen soitti viimeisen keikkansa Hurriganesissa 7. kesäkuuta, ja Kallion ensimmäinen esiintyminen tapahtui Riihimäen Riutalla 13. kesäkuuta. Yhtye pyrki tekemään uuden kokoonpanonsa mahdollisimman tunnetuksi, joten se esiintyi muun muassa isoilla festivaaleilla, kuten Tulivuorirockissa ja Kuusrockissa sekä ainoana suomalaisena esiintyjänä maan merkittävimmällä festivaalilla Ruisrockissa.


title: Crazy Days

text: Hurriganesin oli tarkoitus aloittaa uuden albumin äänitykset jo keväällä 1975, mutta Albert Järvisen lähtö yhtyeestä muutti suunnitelmat. Tosin uutta materiaalia ei muutenkaan juuri ollut.Aaltonen & al. 2007, s. 191.


title: Crazy Days

text: Syyskuussa alkoi tiivis harjoittelukausi, sillä albumin äänitysten studioaika oli varattu lokakuun alkuun Tukholman Marcus Music -studioille. Koska yhtyeellä ei ollut varsinaisia harjoitustiloja, vuokrattiin tähän tarkoitukseen Espoon Haukilahdesta Stella Maris -niminen talo. Ile Kalliolla oli valmiina kitarariffejä, ja jo kesän keikkojen soundcheckeissä niistä oli alkanut muodostua valmiimpia sävellyksiä. Keikoillaan yhtye yllätti yleisönsä esittämällä uusia kappaleita, kuten ”Chinatown”, ”11th Street Boogie”, ”Bad to Me” ja ”Polly Anna”.


title: Crazy Days

text: Harjoittelu Stella Marisissa tuotti materiaalia kokonaisen albumin verran. Kappaleet syntyivät siten, että yhtye äänitti ”jammailua” pienellä kasettisoittimella, ja jos jokin kuulosti hyvältä, ryhdyttiin siitä työstämään kappaletta. Sanoituksia ryhtyi kirjoittamaan tuottaja Richard Stanley, jolloin yhtyeen tekstit tulivat ensimmäistä kertaa olemaan kokonaisuudessaan harkittuja, vaikkakin rock and rollin tyyliin pelkistettyjä. Ne käsittelivät yhtyeen arkea, kuten nuoria naispuolisia ihailijoita. Lisäksi joissakin sanoituksissa oli viittauksia kannabishuumeisiin.Aaltonen & al. 2007, s. 192. Stanley oli sitä mieltä, ettei olisi järkevää tehdä tyylillisesti uutta "Roadrunneria". Se olisi hänen mukaansa merkinnyt mahdollisesti enemmän rahaa, mutta myös yhtyeen uran lyhenemistä.


title: Crazy Days

text: "Crazy Days" levytettiin kolmessa päivässä, 25.–27. elokuuta 1975. Albumin äänitti Marcus Music -studion johtaja Marcus Österdahl, sillä "Roadrunnerin" äänittänyt Leif Måses oli siirtynyt muihin tehtäviin. Konservatiivinen Österdahl erosi toimintatavoiltaan kokeilunhaluisesta Måsesista, mitä on pidetty syynä "Crazy Daysin" äänimaailman erilaisuuteen, sillä niin kitara-, basso- ja rumpusounditkin ovat huomattavasti edellislevyä vaimeammat. Österdahl paneutui työskentelyssään soittimien selkeään erottelevuuteen eikä niinkään siihen, miltä ne kuulostaisivat yhdessä. Remu Aaltonen on kritisoinut Österdahlin toimintaa, sillä hänen mukaansa tätä kiinnosti itse musiikin sijaan raha. Aaltonen on toisaalta kuitenkin todennut, ettei yhtye yrityksistä huolimatta saanut kappaleita kuulostamaan sellaisilta kuin olisi halunnut.Aaltonen & al. 2007, s. 198. Ile Kallio on sanonut, ettei Österdahl ymmärtänyt mitään Hurriganesin tyylistä ja että tämä oli vääränlainen äänittäjä projektiin. Kallion mielestä yhtyeen olisi lisäksi pitänyt ensin äänittää Suomessa studiodemot ja mennä vasta sen jälkeen varsinaiseen studioon. Kallio olisi halunnut saada äänittämisestä kokemusta ennen varsinaista levytystä, sillä ennen "Crazy Daysiä" hän oli soittanut studiossa vain yhden kerran.


title: Crazy Days

text: Remu Aaltonen kertoi "Crazy Daysin" ilmestyttyä "Suosikin" haastattelussa, että kaikkiin albumin kappaleisiin pyrittiin luomaan samanlainen äänimaailma ja siltä osin yhtenäinen kokonaisuus. Aaltosen mukaan levyllä ei käytetty ”mitään ihmeellisiä äänityskikkoja”, vaan äänimaailman haluttiin kuulostavan mahdollisimman paljon siltä, miltä se kuulosti Hurriganesin keikoilla.Aaltonen & al. 2007, s. 197.


title: Crazy Days

text: Albumin masternauha valmistui 25. elokuuta 1975.


title: Crazy Days

text: Hurriganesin musiikillinen ilmaisu muuttui "Crazy Days" -levyllä. Edellisen albumin tyypilliset rock and roll -coverit puuttuvat yhtä lukuun ottamatta – niiden sijaan mukana on popmaisia kappaleita, joissa on tunkkainen äänimaailma. Tätä on myöhemmin kuvattu ”muutokseksi, joka Hurriganesin piti ottaa”. Yhtye myös palasi lähemmäs alkuaikojensa bluesrock-riffittelyä.Aaltonen & al. 2007, s. 193. Ile Kallio olisi halunnut albumin jatkavan musiikillisesti "Roadrunnerin" viitoittamalla tiellä, mutta hänen mukaansa Remu Aaltonen halusi levystä äänimaailmaltaan edeltäjäänsä pehmeämmän. Radiotoimittaja Klaus Flamingin mukaan "Crazy Daysiltä" puuttuu "Roadrunnerin" särmikkyys ja sen soundit ovat säyseämmät. Kappalemateriaali on silti hänen mukaansa vähintäänkin Hurriganesin kuuloista. Toimittaja Pekka Laineen mielestä kappaleet ”Crazy Days” ja ”Talkin’ ’Bout You” osoittavat, että Hurriganesin soitossa oli tuolloin hieman samanlaista rhythm and blues -vimmaa kuin Dr. Feelgoodin kaltaisten uuden polven brittiyhtyeiden soitossa.


title: Crazy Days

text: Albumilla on vain yksi niin sanottu ”vanhan ajan rock”, Chuck Berry -cover ”Talkin ’Bout You”,Aaltonen & al. 2007, s. 194. joka on nimiraidan ohella esimerkki yhtyeen rhythm and blues -vaikutteista. Kappaleita ”Jailbait Stalemate” ja ”11th St. Boogie” on puolestaan kuvattu esipunkiksi. Lisäksi "Roadrunnerin" kappale, Cisse Häkkisen laulama cover ”I Will Stay”, oli keikoilla niin suosittu, että "Crazy Daysille" levytettiin kaksi samankaltaista Häkkisen laulamaa 1960-luvun kappaletta, ”My Only One” ja ”Bad to Me”.


title: Crazy Days

text: Hurriganesin aiempiin albumeihin verrattuna "Crazy Daysillä" on enemmän yhtyeen itse kirjoittamia kappaleita, sillä lainakappaleita on vain kolme. Tuottaja Richard Stanleyn mukaan tähän on syynä se, että hän vihjasi Remu Aaltoselle, että omilla kappaleilla saisi enemmän rahaa. Hurriganesin itse kirjoittama materiaali edustaa yhtyeen nostalgiapohjaisiin varhaishitteihin verrattuna selvemmin oman aikansa rockmusiikkia. Toimittaja Pekka Laine onkin katsonut yhtyeen ottaneen ”terhakoiden riffien ja karun melodisuuden” ansiosta laulunteon näkökulmasta selvän harppauksen eteenpäin. Yhtyeen omat kappaleet sanoitti Richard Stanley. Kaikkien kappaleiden sovituksista vastasi yhtye itse.


title: Crazy Days

text: Avausraita ”Crazy Days” osoitti yhtyeen tyylin hieman muuttuneen 1950-luvun rock and rollista. Kappale on musiikillisesti keskitempoinen ja selkeärakenteinen. Se syntyi, kun Ile Kallio soitti kitarariffiä ja Remu Aaltonen tuli mukaan rumpukompillaan. Kappaletta ”Mary Jane” esitettiin keikoilla jo ennen levytystä, tosin tuolloin vielä ”Polly Anna” -nimisenä. Mary Jane on marihuanan slangitermi. Basisti Cisse Häkkisen tulkitsema ”My Only One” on alkujaan suomalaisen Jim & The Beatmakers -yhtyeen levyttämä kappale. Se oli ollut pitkään yhtyeen keikkasuosikki, ja Häkkinen oli ehdottanut sen levyttämistä jo "Roadrunner"-albumille. Laulun valitsemiseen "Crazy Daysille" vaikuttivat myös yhtyeen fanien vaatimukset. Hurriganesin versio on huomattavasti alkuperäistä hidastempoisempi, ja Remu Aaltosen mukaan se ei onnistunut toivotulla tavalla. ”Jailbait Stalemate” on luokiteltu niin bluesrockiksi kuin esipunkiksikin. Kappaleen sanoitus kertoo kauniiksi kuvatusta teinitytöstä, joka istui kuuntelemassa yhtyeen harjoituksia Stella Marisin ulkopuolella. Progressiivisvaikutteisen ”I Can’t Get the Feelingin” sanoitus sisältää viittauksia kannabikseen. Laulu myös hämmensi tyylinsä vuoksi yhtyeen nuoria faneja. Kappaletta ei koskaan esitetty keikoilla.


title: Crazy Days

text: B-puolen aloittaa ”Chinatown”, joka sai innoituksensa Jack Nicholsonin tähdittämästä samannimisestä elokuvasta. Kappaleen alussa kuultavat itämainen gongi ja kiinalaisella korostuksella puhuttu osuus olivat tuottaja Richard Stanleyn ideoita, jotka hän myös itse toteutti. Niitä tehostettiin itämaiseen musiikkiin mielletyllä sävelkuviolla. Itse kappale on kuitenkin Klaus Flamingin sanoin ”tyylipuhdasta ränttätänttää”, johon on luotu hieman jämerämpi äänimaailma esimerkiksi käyttämällä kitarasoolossa säröpedaalia. ”Reptile Woman” edustaa albumin bluesrock-vaikutteisia kappaleita. Sitä seuraa Cisse Häkkisen laulama ”Bad to Me”, joka on John Lennonin ja Paul McCartneyn kirjoittama ja Billy J. Kramer & The Dakotas -yhtyeen levyttämä kappale. Hurriganesin versiossa Ile Kallio soittaa 12-kielistä akustista kitaraa sekä laulaa taustoja yhdessä Häkkisen kanssa. Kappaletta ”Bye Bye Birdie” Honey Aaltonen kuvaa "Hurriganes"-kirjassaan ”perinteiseksi ränttäshufleksi”. ”11th St. Boogiessa” yhdistyvät menneiden vuosikymmenten musiikin melodisuus ja Hurriganesin raskas soitto. Kappaleen riffin Remu Aaltonen kopioi New York Dolls -yhtyeen "Too Much Too Soon" -levyltä kappaleesta ”There’s Gonna Be a Showdown”, joka on alun perin Archie Bell & the Drellsin soulhitti vuodelta 1969. Ile Kallio vastusti riffin käyttämistä Hurriganes-kappaleessa, mutta Aaltonen totesi: ”Niin ne kaikki muutkin tekee (kopioi) ja niin tehdään mekin”. Albumin päättävää Chuck Berry -coveria ”Talkin ’Bout You” oli soitettu keikoilla jo ennen sen levyttämistä. Kyseessä on myös albumin ainoa ”vanhan ajan rock”, joita edellislevy "Roadrunnerilla" oli useita.


title: Crazy Days

text: Levyn kannen kuvan otti Risto Vuorimies, joka oli vastannut myös "Roadrunner"-albumin kansikuvasta. Varsinaista ideaa ei ollut, mutta kuvassa haettiin jonkinlaista ”hullujen päivien hillittömän keikkatahdin lepohetken tunnelmaa”. Kuva otettiin yhtyeen vanhan tutun Jamlo Sarisalmen asunnossa. Vuorimies ei käyttänyt tyylinsä mukaisesti lainkaan salamavaloa, vaan kuvan valaistus syntyi huoneen omista valoista. Myöhemmin sävyjen suhteen tehtiin radikaali päätös, kun Vuorimies päätti, että kuva painetaan kartongin nurjalle puolelle, sillä hän ei ollut tyytyväinen alkuperäiseen, kiiltävään lopputulokseen. Lopullinen kuva oli sävyiltään huomattavasti alkuperäistä hämärämpi.


title: Crazy Days

text: Takakannen kuvaan Vuorimies yritti ensin pimeässä kirjoittaa taskulampulla ilmaan sanan ”Crazy Days”, mikä ei kuitenkaan täysin onnistunut. Sen sijaan hän asetteli pianon päälle neilikoita, joiden väriä hän tehosti valaisemalla niitä taskulampulla. Vuorimies käytti erittäin pitkää valotusaikaa. Hän valotti filmin laittamalla katkaisijasta hetkeksi kattokruunun päälle. Valotustilanteessa Vuorimiehen käsi jäi vahingossa näkyviin verhon takana olevaan katkaisimeen. Kuva päätyi silti takakanteen.


title: Crazy Days

text: Sekä Hurriganes että levy-yhtiö Love Records halusivat joulumarkkinoille menestyslevyn, joten "Crazy Days" ilmestyi 3. marraskuuta 1975. Sen merkiksi Hurriganes esiintyi samana päivänä Leppävaaran Maxissa soittaen useita viidentoista minuutin settejä pitkin iltapäivää. Seuraavana päivänä Love Records varasi käyttöönsä ravintola Adlonin, missä yhtyeen jäsenille luovutettiin timanttilevyt albumista "Roadrunner" sekä lisäksi kultalevyt "Crazy Daysista", sillä uusi albumi oli ylittänyt siihen oikeuttavan myyntimäärän yhdessä päivässä, mikä oli virallinen Suomen ennätys. Timanttilevyyn (yli 50 000 kappaletta) se ylsi viikossa. Albumilistan kärjessä "Crazy Days" pysyi marraskuusta 1975 tammikuuhun 1976, kunnes Queen-yhtyeen "A Night at the Opera" pudotti sen ykköstilalta. Kärkikymmenikössä "Crazy Days" säilyi vielä kaksi seuraavaa kuukautta. Albumia myytiin ilmestyessään vieläkin enemmän kuin edellislevy "Roadrunneria", vaikka edeltäjä olikin pysynyt myyntilistoilla vuoden ja noussut vielä puoli vuotta ilmestymisensä jälkeen listaykköseksi. "Roadrunner" oli merkinnyt Hurriganesille vähittäin kasvavaa suosiota, mutta "Crazy Days" oli ilmestyessään faneille pakollinen hankinta.


title: Crazy Days

text: Ruotsissa albumin julkaisi Sonet-yhtiö. "Roadrunnerin" ilmestymisestä lähtien Hurriganes oli kerännyt suosiota paikallisten raggarien keskuudessa,Aaltonen & al. 2007, s. 189. ja ensimmäisen esiintymisensä Ruotsissa se teki Tukholman Club Malmenilla 28. kesäkuuta 1975. Listalle "Crazy Days" ylsi vuoden 1976 elokuussa: sijoitus oli 38 ja listaviikkoja yksi ainoa.


title: Crazy Days

text: Albumi ilmestyi alun perin vinyylilevynä ja C-kasettina. Alkuperäisestä suomalaisesta vinyylipainoksesta on olemassa kaksi hieman erilaista versiota. Myöhemmissä uusintapainoksissa kuva ja valkoinen fontti ovat vaaleammat. Ensimmäinen CD-versio ilmestyi vuonna 1989. Vuonna 2001 ilmestyi Mika Jussilan remasteroima uusi CD-versio.


title: Crazy Days

text: Kriitikoiden suhtautuminen "Crazy Daysiin" oli kaksijakoista. Suuri osa oli sitä mieltä, ettei Ile Kallio onnistunut täysin korvaamaan Albert Järvisen jättämää aukkoa Hurriganesin kitaristina, ja myös itse albumin katsottiin olevan "Roadrunneriin" verrattuna ”lähinnä ikävystyttävä”. Kuitenkin esimerkiksi "Musa"-lehden positiivinen arvio painotti Kallion tuoretta panosta sekä albumin musiikillisesti monipuolisempaa ilmettä ja uskallusta vaihdella suoraviivaista rockia dynamiikalla, nyansseilla ja kevyemmillä kappaleilla:


title: Crazy Days

text: Vaikka uutta albumia ei varsinaisesti tuomittu, yhtyeen menestyksen myötä kriitikoiden suhtautuminen yhtyeeseen alkoi viilentyä. "Roadrunneriin" verrattuna "Crazy Daysin" todettiin olevan vain varjo edeltäjästään. Arvostelua herätti muun muassa se, että Suomen arvostetuin kitaristi Albert Järvinen oli vaihdettu teinityttöjen suosiossa olleeseen ”idolipoikaan”. Väitettiin jopa perättömästi, ettei Cisse Häkkinen soittaisi bassoa kaikilla yhtyeen kappaleilla. Kuitenkin esimerkiksi "Suosikki"-nuortenlehti kirjoitti yhtyeestä ja uuden albumin menestyksestä hehkuttavaan sävyyn. "Helsingin Sanomien" Helena Ylänen totesi, että omien sävellysten määrä on lisääntynyt ja tullut oleelliseksi. Levyn sointi on hänen mielestään aiempaa modernimpaa ja monisäikeisempää. Unski Torniainen arvioi "Musassa", että yhtyeen musiikilliset ainekset on motivoitu tarkkaan ja ”koko hommasta kuultaa läpi jonkinlainen rakkaus rockmusiikkiin”. Torniaisen mielestä Hurriganes soittaa musiikkiaan sopivan leppoisasti ”eikä tee siitä mitään väkinäistä kallonporausta”. Radiotoimittaja Klaus Flaming totesi vuonna 2014, että albumin latteahkoon soundimaailmaan olisi voinut lisätä rosoisuutta. Honey Aaltonen katsoo, ettei tuoreen kokoonpanon yhteissoitto ollut vielä kehittynyt tarpeeksi ja harjoitustiloissa harjoiteltuja ja sovitettuja kappaleita olisi vielä pitänyt päästä hiomaan keikoilla.


title: Crazy Days

text: Kitaristi Ile Kallion mukaan hänen kokemattomuutensa kuuluu levyllä ”jäykkänä ja huonona” soittona. Hänen mielestään äänityksiä olisi pitänyt siirtää muutamalla kuukaudella, jotta hän olisi saanut enemmän itseluottamusta. Kallio on todennut levyn olevan kaikesta huolimatta hyvä, mutta hänen mielestään siitä olisi pitänyt tulla vieläkin parempi.Aaltonen & al. 2007, s. 199. Musiikillisesti "Crazy Days" on Kallion makuun liian siistiä. Solisti-rumpali Remu Aaltosen mielestä kappaleet ovat hyviä, mutta huonosti soitettuja, mihin hän epäili syyksi yhtyeen tottumattomuutta studiotyöskentelyyn. Sen sijaan tuottaja Richard Stanley on kertonut olevansa tyytyväinen albumiin. Hänen mielestään "Crazy Days" on luovana työnä yhtä hyvä kuin "Roadrunner". Stanleyn mukaan myös aikaa studiossa oli nyt enemmän, ja yhtye oli aiempaa rutinoituneempi. Hänen ystävyytensä Cisse Häkkisen kanssa oli syventynyt, ja lisäksi hän tuli paremmin toimeen Remu Aaltosen kanssa. Stanley on kuitenkin myös sanonut, että olisi ollut hyvä, jos levyllä olisi ollut neljäkin klassikkokappaletta.Aaltonen & al. 2007, s. 197.Muusikot


title: Crazy Days

text: Muut tiedot


title: Yoshiyuki Tsuruta

text: Yoshiyuki Tsuruta (1. marraskuuta 1903 – 24. heinäkuuta 1986) oli japanilainen uimari ja olympiavoittaja


title: Yoshiyuki Tsuruta

text: Tsuruta oli ensimmäinen japanilainen uinnin olympiavoittaja. Hän voitti 200 metrin rintauinnin olympiakultaa kahdesti. Amsterdamin 1928 kisoissa hän ui olympiaennätyksen 2.48,8 ja voitti Saksan Erich Rademacherin 1,8 sekunnilla. Los Angelesin 1932 kisoissa Tsuruta ui välierässä ajan 2.45,4 ja hävisi maanmiehelleen Reizo Koikelle. Finaalissa Tsuruta ui uudelleen saman ajan ja se riitti voittoon.


title: Yoshiyuki Tsuruta

text: Tsuruta valittiin International Swimming Hall of Fameen 1968.


title: Juovavaanija

text:
Juovavaanija ("Aplocheilus lineatus" vanh. "Haplochilus lineatus") on pitkänomainen, Intiasta kotoisin oleva vanhanmaailman killeihin kuuluva kala, joka oli aikaisemmalta nimeltään juovasukkulakala. Myös afrikkalaista kiilavaanijaa ("Epiplatys dageti") on kutsuttu juovavaanijaksi tai juovavaanijakalaksi.
Juovavaanija kasvaa noin kymmenen senttiä pitkäksi. Se on vartaloltaan pitkulainen. Erilaisia värimuotoja on muutamia, joissa on enemmän tai vähemmän selvät raidat ja vihreän tai kullan sävyinen väritys.


title: Juovavaanija

text:
Juovavaanija on kotoisin Etelä- ja Keski-Intiasta.
Jos juovavaanijoiden halutaan lisääntyvän akvaariossa, yhtä koirasta kohti pidetään vähintään kaksi naarasta. Kutuakvaarion pintaa pitää peittää kelluvien kasvien tiheikkö, johon kalat kutevat. Mätimunat kuoriutuvat 12–14 päivässä.


title: Juovavaanija

text: Juovavaanijalle sopivan veden pH on 6–7,5, dH < 15, lämpötila 22–30 °C.


title: Yasuji Miyazaki

text: Yasuji Miyazaki (15. lokakuuta 1916 – 30. joulukuuta 1989) oli japanilainen uimari ja olympiavoittaja


title: Yasuji Miyazaki

text: Miyazaki voitti 15-vuotiaana Los Angelesin olympiakisoissa vuonna 1932 kaksi kultamitalia. Hän ui 100 metrin vapaauinnin välierässä olympiaennätyksen 58,0 ja voitti finaalissa ajallaan 58,2 maanmiehensä Tatsugo Kawaishin 0,4 sekunnilla. Toisen kultamitalin Miyazaki sai 4 x 200 metrin vapaauintiviestissä, jossa Japani ui maailmanennätyksen 8.58,4. Miyazaki ui viestin ensimmäisen osuuden.


title: Yasuji Miyazaki

text: Miyazaki valittiin International Swimming Hall of Fameen 1981.


title: Hot Wheels

text: Hot Wheels on suomalaisen Hurriganes-yhtyeen lokakuussa 1976 ilmestynyt neljäs albumi. Albumi oli yhtyeen ensimmäinen, joka sisälsi vain sen itse kirjoittamaa materiaalia. Se sisältää pääosin samoja kappaleita kuin samana vuonna ilmestynyt Hurriganes-aiheinen elokuva "Kuumat kundit". Kriitikot arvostelivat albumia mielikuvituksettomaksi ja tasapaksuksi, mutta kaikesta huolimatta se myi Suomessa timanttia (yli 50 000 kappaletta) ja pysyi albumilistan kärjessä neljä viikkoa. Ruotsissa "Hot Wheels" on listasijoituksella mitattuna Hurriganesin menestynein albumi (sija 18).


title: Hot Wheels

text: Albumi levytettiin Pekka Nurmikallion Microvox-studiolla Lahdessa. Tuloksena oli raaka, pelkistetty soundi, josta oli riisuttu kaikki pop-maailmaan viittaava. Tällä haluttiin tehdä selvä ero edellislevy "Crazy Daysin" kevyempään ilmaisuun. Lisäksi Microvoxin neliraitatekniikka loi suuren kontrastin kahteen edellisalbumiin, jotka oli äänitetty tukholmalaisen Marcus Music -studion 16-raitatekniikalla. "Hot Wheels" on samalla ainoa Microvoxissa äänitetty timanttilevy.


title: Hot Wheels

text: Samoilta äänityssessioilta olevaa kappaletta ”I’m Movin On” ei ole julkaistu missään muodossa. Se on ainoastaan "Kuumat Kundit" -elokuvassa erään kohtauksen taustamusiikkina.


title: Hot Wheels

text: Hurriganesin edellinen, vuoden 1975 lopulla julkaistu albumi "Crazy Days" oli ollut kaupallisesti suuri menestys. Se oli listaykkönen vuoden 1976 tammi-, helmi- ja maaliskuussa, ja top 10:ssä vielä seuraavinakin kuukausina. Lisäksi single ”My Only One” oli mukana singlelistalla huhtikuuhun asti. Viisi kuukautta ilmestymisensä jälkeen "Crazy Days" putosi top 20:een.Aaltonen & al: s. 210.


title: Hot Wheels

text: Huhtikuussa 1976 ilmestyi uusi single ”An Awful Crime”, joka nousi singlelistan kolmoseksi. Samoihin aikoihin "Crazy Daysin" ja sitä edeltäneen "Roadrunnerin" yhteenlaskettu myynti oli jo noin 100 000 kappaleen luokkaa. Suuren suosion myötä Hurriganes sai paljon palstatilaa aikakaus- ja nuortenlehdissä. Heinäkuussa ilmestyi basisti Cisse Häkkisen soololevy "Teendreams", joka nousi seitsemäksi viikoksi listaykköseksi ja oli vuoden myydyin rocklevy.


title: Hot Wheels

text: Vuosi 1976 oli ollut Hurriganesille kiireinen, sillä kaiken lisäksi yhtye kuvasi elokuvaa "Kuumat kundit". Uusia kappaleita oli kuitenkin syntynyt Kulosaaren harjoitustilassa kiitettävästi, ja keikkatauon päätyttyä niitä päästiin hiomaan myös yleisön eteen.Aaltonen & al: s. 229. Heinäkuuksi oli suunnitteilla levytysmatka Ruotsiin, mutta sitä jouduttiin lykkäämään. Kesäkuun alussa oli tehty demonauhoituksia, mutta kappaleista puuttuivat esimerkiksi kunnolliset sanat. Hurriganesin keikkasettiin oli tosin jo pidempään kuulunut lainakappaleita, kuten The Beatlesin ”I Saw Her Standing There”, ja Shel Silversteinin säveltämä ja Dr. Hook -yhtyeeltä löydetty humoristinen country-kappale ”Everybody’s Makin’ It Big”. Rumpali-solisti Remu Aaltonen halusi kuitenkin ehdottomasti, että uusi levy sisältää vain omaa materiaalia.


title: Hot Wheels

text: Yhtyeen kaksi edellistä albumia oli äänitetty Marcus Music -studioilla Tukholmassa, mutta nyt levyttäminen jouduttiin tiukan aikataulun vuoksi järjestämään kuvausten ja keikkojen välipäiviin. Niinpä äänityspaikaksi valittiin Pekka Nurmikallion johtama edullinen Microvox-studio Lahdessa. Siinä missä Marcus Musicin 16-raitatekniikka edusti aikansa huipputeknologiaa, Microvox oli Suomen askeettisimman studion maineessa. Nurmikallio halusi studiollaan todistaa, että neliraitatekniikalla saa aikaan yhtä hyvää tulosta kuin kahdeksalla, kahdellatoista tai kahdellakymmenellä raidalla. Microvox koostui kahdesta Revox-kaksiraitanauhurista sekä Nurmikallion itse kehittämistä järjestelyistä.


title: Hot Wheels

text: Microvoxissa olivat tehneet menestyslevyjä esimerkiksi Juice Leskinen, Sleepy Sleepers ja Jukka Kuoppamäki, mutta studion äänimaailma ei aina herättänyt varauksetonta suosiota. Remu Aaltonen oli kuitenkin päättänyt, että uusi albumi nauhoitettaisiin Lahdessa. Tämä oli samalla halua auttaa ajoittaisista talousvaikeuksista kärsivää Love Recordsia. Kitaristi Ile Kallio pettyi Aaltosen päätökseen.


title: Hot Wheels

text: Remu Aaltonen totesi medialle, että koska kaikki yhtyeet haluavat mennä heidän jälkeensä Marcus Musiciin levyttämään, toimii Hurriganes nyt päinvastoin. Hän halusi todistaa, että tulos ei ole olosuhteista vaan tekijöistä kiinni, arvostellen samalla suomalaisia muusikoita liian ylpeiksi. Äänittäjä Nurmikallio on puolestaan kertonut olleensa Hurriganesin valinnasta hyvin yllättynyt mutta toisaalta otettu.Aaltonen & al: s. 230.


title: Hot Wheels

text: Albumi levytettiin heinäkuun 1976 aikana. Aaltonen käytti levyllä studion omia Tama-merkkisiä rumpuja. Rumpukopissa ei ollut lainkaan suoraa yhteyttä muussa tilassa oleviin muihin soittajiin ja tarkkaamoon, joten kontaktit tapahtuivat televisiomonitorin välityksellä. Myös päällesoitto- ja jälkimiksausmahdollisuudet olivat niukat. Pohjaraidan nauhoituksen jälkeen pystyttiin äänittämään vielä kitarasoolo, pari laulua ja fillikitara. Studiossa yhtyeen tuotokset kuunneltiin kovalla äänenvoimakkuudella, sillä yhtye halusi kokeilla, miltä levy kuulostaisi lujaa soitettuna esimerkiksi diskossa.Aaltonen & al: s. 231.


title: Hot Wheels

text: Ile Kallion mukaan sessioissa oli lopulta mukavaa, ja hän on myöhemmin kehunut levyn soundia. Kallio on myös muistellut, että samassa talossa asuvalla Nurmikallion äidillä oli tapana tarjota muusikoille kahvia, pullaa ja kakkua.


title: Hot Wheels

text: "Hot Wheelsin" masternauha valmistui 20. syyskuuta 1976. Albumi oli Love Recordsille siinä mielessä hyvä bisnes, että sen tekeminen oli hyvin halpaa. Samaa, kustannuksellisesti matalaa linjaa edusti Gua Vainion työstämä kansikuva. Ile Kallio on haukkunut sen Hurriganesin huonoimmaksi ja kertonut luulleensa, että se olisi vain luonnos lopullisesta kannesta.


title: Hot Wheels

text: Uudella albumilla Hurriganes halusi irtautua täysin edellisalbumi "Crazy Daysin" silotellusta äänimaailmasta, joten "Hot Wheelsilla" tavoiteltiin mahdollisimman ”rankkaa” soundia. Microvoxissa syntyneestä raa’asta ja pelkistetystä äänimaailmasta olikin riisuttu kaikki pop-maailmaan viittaava. Ile Kallio on kutsunut albumia ”garagesoundin esi-isäksi”. Musiikillisesti albumi nojaa Ile Kallion kitarariffeihin, ja yhtyeen rock and roll -soundiin on yhdistetty rhythm and bluesia, hard rockia, boogieta ja shufflea.Aaltonen & al: s. 242. Albumin tyyliin vaikutti myös uuden aallon nousu. Vaikutteita saatiin esimerkiksi Dr. Feelgood- ja Eddie and the Hot Rods -yhtyeiltä.Luoto: s. 72. Mukana ei ole yhtäkään Hurriganesille tyypillistä Cisse Häkkisen laulamaa kevyempää kappaletta – ainoan rauhallisen laulun, ”Judy”, tulkitsee Remu Aaltonen.


title: Hot Wheels

text: Ile Kallion on sanottu tällä levyllä osoittaneen kykynsä edellisen kitaristin Albert Järvisen korvaajana. Kallio pysytteli albumin sooloissa useimmiten mahdollisimman yksinkertaisissa ja selkeissä ratkaisuissa. Poikkeuksena on Bo Diddleyn kunniaksi tehty kappale ”Hey Bo Diddley”, joka tunnettiin jo kesän keikoilla Kallion improvisoinneista.Aaltonen & al: s. 232.


title: Hot Wheels

text: Kaikkia "Hot Wheelsin" kappaleita ei kuultu "Kuumat kundit" -elokuvassa, mutta vastaavasti albumilta jäi pois kappale ”I’m Movin’ On”, joka soi filmin kylpyhuonekohtauksessa. Pekka Nurmikallio kertoi myöhemmin, että kappaleen masternauhaa ei ole säilytetty.


title: Hot Wheels

text: Yhtye tuotti levyn itse, sillä parilla edellisellä albumilla mukana ollut Richard Stanley ei ollut mukana studiossa. Sen sijaan sanoitukset olivat jälleen pitkälti hänen kirjoittamiaan, vaikka albumin tekijätiedot väittävätkin kaikkien kappaleiden tekijöiksi Aaltosen ja Häkkisen. Stanley on kertonut tehneensä kertakorvauksella joitakin sanoituksia demonauhojen pohjalta. Myös Ile Kallion nimi oli jätetty pois, vaikka kappaleet työstettiin yhdessä. Honey Aaltosen kirjoittaman "Hurriganes"-kirjan mukaan kyseessä oli Aaltosen kosto hänen ja Kallion välisestä sanallisesta riidasta.


title: Hot Wheels

text: "Hot Wheels" ilmestyi lokakuussa 1976. Se oli jo ilmestyessään timanttilevy, ja samalla ainoa timanttilevy, joka äänitettiin Microvoxissa.Aaltonen & al: s. 233. Albumi oli Suomen listaykkösenä neljän viikon ajan, ja se pysyi listalla kaikkiaan 19 viikkoa. Levyä on myyty yhteensä yli 50 000 kappaletta. Ruotsissa "Hot Wheels" on listasijoituksella mitattuna Hurriganesin menestynein albumi. Se ylsi kahdeksan viikon aikana sijalle 18.


title: Hot Wheels

text: Kriitikot arvostelivat uutta albumia tasapaksuksi ja yllätyksettömäksi, jonka katsottiin sisältävän tuhansia kertoja kuultuja kaavamaisia kliseitä. Hurriganesin vihjattiin kärsivän mielikuvituksen puutteesta ja jopa ”rahan rauhoittavasta vaikutuksesta”.


title: Hot Wheels

text: Ile Kallio on myöhemmin kertonut, ettei ole varma, ovatko albumin kaikki kappaleet hyviä, mutta levyn äänimaailma on hänelle mieleinen. Samankaltaista ”raakaa kellarisoundia” hän olisi toivonut jo "Crazy Daysille". Kallion mielestä "Hot Wheelsille" syntyi Revox-nauhureiden ja olemattomien lisälaitevalikoimien ansiosta outo ja persoonallinen soundi, joka teki levystä omanlaisensa. Soundista voi hänen mielestään olla mitä mieltä hyvänsä, ”mutta ei se huono ollut”. Myös Pekka Nurmikallio oli albumiin myöhemmin tyytyväinen, vaikkakin olisi halunnut muuttaa autotallimaista soundia parempaan suuntaan. Muusikot Albumi julkaistiin alkujaan vinyylilevynä ja C-kasettina. Ensimmäinen CD-painos ilmestyi vuonna 1991.


title: Zhu Xi

text: Zhu Xi (朱熹 pinyin:, Zhū Xī; Wade-Giles: Chu Hsi, 18.10.1130 – 23.4.1200) oli Song-dynastian aikainen kiinalainen kungfutselainen filosofi ja oppinut, joka perusti uuskungfutselaisuuden. Hänen tärkein panoksensa kiinalaiselle filosofialle oli kungfutselaisuuden "neljä kirjaa", jotka hän oli valinnut olemassa olevasta kirjallisuudesta keskeisimpinä kungfutselaisuuden perusteiden esittelyinä ja joihin hän kirjoitti omat selityksensä.


title: Zhu Xi

text: Zhu Xi oli alkujaan Fujianista, missä hänen isänsä työskenteli erilaisten hallinnollisten piirien johtajana, kunnes joutui jättämään työnsä hyökkäilevien mongolien takia. Vuodesta 1158 lähtien hän opetteli Li Tongin alaisena Cheng Haon ja Cheng Yin uuskungfutselaista traditiota. Hän peruskorjasi ’Valkoisen hirven luola’ -nimisen akatemian ja opetti siellä vähän aikaa. Läpi elämänsä Zhu Xi toimi temppelin huoltajana, mutta hän piti enemmän opettelemisesta, kirjoittamisesta ja toisten akateemikkojen kanssa keskustelemisesta. Siitä huolimatta, että hän opetti, hän keskittyi opetustyöhön hyvin vaivalloisesti. Hän kielsi toistuvasti virallisen asemansa. Vuonna 1179 hänet nimettiin virkamieheksi, mutta kolme vuotta myöhemmin hänet alennettiin hänen hyökättyä virkamiesten kelvottomuutta vastaan. Hänen muistotaulunsa sijoitettiin Kongfuzin temppeliin.


title: Zhu Xi

text: Muista uuskungfutselaisista poiketen Zhu Xi korosti "Muutosten kirjan" lukemisen sijasta neljää kirjaa, "Suuri oppi", "Tarkoituksen oppi", "Keskustelut" ja "Mengzi". Näiden kirjojen tuntemus oli vaatimuksena valtion virkamiesten valintakokeissa vuoteen 1905 asti.


title: Zhu Xi

text: Zhu Xi käsitti kaikkien asioiden koostuvan kahdesta universaalista aineesta, aktiivisesta (materiaalisesta tai aineellisesta) voimasta ja rationaalisesta laista . Rationaalisen lain määrä ja alkuperä ovat sama asia kuin ’suurenmoinen perimmäinen’ eli ’taiji’. Edellistä kutsutaan qiksi ja jälkimmäistä liksi. Jokaisessa aktiivisessa objektissa ja henkilössä on rationaalista lakia, jonka hän yhdistää sieluun, mieleen ja henkeen kuuluvaksi. Nämä kaksi universaalia ainetta toimivat yhdessä. Kun niiden aktiivisuus on nopea, yang-energian muoto on syntynyt ja kun niiden aktiivisuus on hidas. on yin-energian muoto luotu. Yin ja yang ovat jatkuvasti vuorovaikutuksessa keskenään, saaden ja menettäen valta-asemaansa toisistaan vuoron perään. Tästä seuraa luonnon viisi elementtiä tuli, vesi, puu, metalli ja maa.


title: Zhu Xi

text: Zhu Xi kritisoi aikaisemman kungfutselaisen Xunzin näkemystä ihmisluonnon luontaisesta hyvyydestä. Hänen mielestään ihmisluonnon korkein aste on hyvä ihminen, ja ihmisen hyvyyden määrää kahden universaalin aineen taistelu. Hänelle on kuitenkin epäselvää mistä moraalittomuus nousee esiin. Hän väitti sen tulevan ihmisessä esiin, kun qi alkaa peittää lin aluetta itselleen. Se ei kuitenkaan ole itsestään selvä asia, sillä qi on osa taijitä. Hän myös korostaa tiedon olevan tärkeää, muttei niin tärkeää kuin teot "hyvällä ihmisellä".


title: Zhu Xi

text: Uskonnolliselta taustaltaan Zhi Xi oli kungfutselaisuuden kautta tullut agnostikko. Hän ei hyväksynyt perinteisiä käsityksiä jumalasta ja Taivaasta (tian), missä mielessä hän poikkeaakin yleisesti kungfutselaisista. Kongfuzi itse korosti perinteiden merkitystä. Meditaatiossa Zhi Xi koetti järkeillä ja ymmärtää "kellistymällä harmoniaan" -maailmankaikkeutta.


title: Kusuo Kitamura

text: Kusuo Kitamura (9. lokakuuta 1917 – 6. kesäkuuta 1996) oli japanilainen uimari ja olympiavoittaja


title: Kusuo Kitamura

text: Kitamura voitti 14-vuotiaana Los Angelesin 1932 olympiakisoissa 1500 metrin vapaauinnin kultamitalin. Hän on yhä nuorin miesten uinnin olympiavoittaja.


title: Kusuo Kitamura

text: Kitamura valittiin International Swimming Hall of Fameen 1965.


title: Ballzy

text: Ballzy on vuonna 1969 julkaistu Pohjois-Amerikan versio Sladen (tuolloin vielä "Ambrose Slade"-nimellä) "Beginnings"-albumista. Se sisältää samat kappaleet.


title: Fight Club (kirja)

text: Fight Club on Chuck Palahniukin ensimmäinen julkaistu romaani vuodelta 1996. Elokuvaversion ohjasi vuonna 1999 David Fincher.


title: Fight Club (kirja)

text:
Kirja kertoo nimettömästä kertojasta, joka vihaa elämäänsä ja työtään autoja valmistavassa yhtiössä. Tyytymättömyys ja jatkuvat työmatkat eri aikavyöhykkeille aiheuttavat hänelle unettomuutta, johon ei tunnu auttavan muu kuin tukiryhmissä käyminen. Vaikkei hänellä mitään ryhmien käsitteleviä sairauksia olekaan, kertoja saa rauhassa käydä niissä, kunnes toinen hänen kaltaisensa "turisti", Marla Singer, ilmaantuu pilaamaan tunnelman. Hieman myöhemmin hän tapaa Tyler Durdenin, joka suostuu majoittamaan kertojan kotiinsa sen jälkeen, kun hänen oma asuntonsa tuhoutuu räjähdyksessä. Tyler pyytää vastapalvelukseksi ainoastaan, että kertoja löisi häntä niin kovaa kuin pystyy. Molempien huomattua saavansa suurta nautintoa tappelemisesta he yhdessä perustavat Fight Clubin (tappelukerhon), jossa tavalliset työssä käyvät miehet illalla hakkaavat toisiaan ilman kenkiä, ilman solmioita ja ilman paitoja.
Kertoja on nimeämättä jätetty mies, jonka näkökulmasta tarinan tapahtumat koetaan. Hän kärsii unettomuudesta, johon ei tunnu auttavan muu kuin erilaisissa tukiryhmissä käyminen.


title: Fight Club (kirja)

text: Tyler on nihilisti ja kulutusyhteiskunnan vastustaja. Hän työskentelee öisin ja aiheuttaa työnantajilleen jatkuvasti vaikeuksia. Hän on myös toinen fight clubin, tappelukerhon, perustajista.


title: Fight Club (kirja)

text: Nainen, jonka kertoja tapaa käydessään tukiryhmissä, ja joka estää häntä nauttimasta niistä samalla tavalla kuin ennen. Myöhemmin Marlasta tulee Tylerin rakastajatar.


title: Fight Club (kirja)

text: Kertoja tapaa Robertin kivessyöpäryhmässä. Hän on entinen kehonrakentaja, joka sairastui steroidien takia kivessyöpään. Bob osallistuu myös tappelukerhoihin.


title: Crash! Boom! Bang!

text: Crash! Boom! Bang! on ruotsalaisen pop-yhtye Roxetten kuudes albumi. Se julkaistiin vuonna 1994. Albumin tunnetuimpia kappaleita ovat ”Sleeping In My Car” sekä nimikappale ”Crash! Boom! Bang!”.


title: Crash! Boom! Bang!

text: Albumin kappaleita on nauhoitettu EMI:n studiossa Tukholmassa, Mayfair Studioissa Lontoossa, Capri Digital Studioissa Isola Di Caprissa Italiassa sekä Tits & Ass Studiossa Halmstadissa.


title: Rearviewmirror: Greatest Hits 1991–2003

text: Rearviewmirror (Greatest Hits 1991–2003) on Pearl Jam -yhtyeen ensimmäinen ”greatest hits” -kokoelmalevy ja sisältää kaksi CD-levyä. Albumi julkaistiin 16. marraskuuta 2004. Kokoelma debytoi Billboard-listan 20. parhaan joukkoon ja sitä myytiin 96 000 kappaletta ensimmäisellä viikollaan. Albumi on myynyt platinaa Yhdysvalloissa.


title: Rearviewmirror: Greatest Hits 1991–2003

text: Tiedot otettu All Music Guide -sivustolta.Kaikki tieto otettu All Music Guide-sivustolta.


title: Andie MacDowell

text: Rosalie Anderson ”Andie” MacDowell (s. 21. huhtikuuta 1958 Gaffney, Etelä-Carolina) on yhdysvaltalainen näyttelijä.


title: Andie MacDowell

text: Andie MacDowell aloitti uransa mallina ja siirtyi sitten elokuviin. Hänen uransa kulta-aikaa oli 1990-luvun alkupuoli. Hänen uransa tunnetuimpia elokuvia ovat muun muassa "Seksiä, valheita ja videonauhaa" (1989), "Green Card" (1990), "Hudson Hawk – varkaista parhain" (1991), "Päiväni murmelina" (1993), "Short Cuts – oikopolkuja" (1993), "Bad Girls – naiset satulassa" (1994), "Neljät häät ja yhdet hautajaiset" (1994), "Sodan kukat" (2000) ja "Talo Dublinissa" (2005).


title: Andie MacDowell

text: MacDowell on ollut kaksi kertaa naimisissa, mutta kumpikin avioliitto on päättynyt eroon. Ensimmäisestä liitostaan hänellä on kolme lasta.


title: Kiilavaanija

text: Kiilavaanija ("Epiplatys dageti dageti", entinen juovavaanijakala) on pitkänomainen, Afrikasta kotoisin oleva "Nothobranchiidae"-heimon hammaskarppikala.


title: Kiilavaanija

text: Kiilavaanija kasvaa noin kuusi senttiä pitkäksi. Se on vartaloltaan pitkulainen, voimakkaan pystyraitainen. Raidat eivät ulotu selkään asti.


title: Kiilavaanija

text: Kiilavaanija on kotoisin Länsi-Afrikasta: Liberiasta ja Ghanasta. Kaupoissa myytävät Kiilavaanijat ovat kasvatettuja eivätkä luonnosta pyydystettyjä.


title: Kiilavaanija

text: Kiilavaanija on pieni ja vilkas petokala.


title: Kiilavaanija

text:
Kiilavaanija on peto, ja syö lihapitoista ruokaa , johon voi kuulua myös hiutaleita.
Lämpötilaksi suositellaan 20-23 C, pH:ksi 6-7 ja kovuudeksi dGH 4.0 - 12.0 N.


title: Masanori Yusa

text: Masanori Yusa (遊佐正憲 "Yusa Masanori", 8. tammikuuta 1915 – 8. maaliskuuta 1975) oli japanilainen uimari ja olympiavoittaja.


title: Masanori Yusa

text: Yusa voitti kultamitalin Japanin viestijoukkueen toisen osuuden uimarina Los Angelesin 1932 olympiakisojen 4 x 200 metrin vapaauintiviestissä ja ensimmäisen osuuden uimarina Berliinin 1936 olympiakisojen samassa lajissa. Kummallakin kerralla Japanin joukkue ui maailmanennätyksen, jota se paransi kisojen välilläkin. Berliinin kisoissa Yusa sijoittui 100 metrin vapaauinnissa hopealle. Hän sivusi välierässä maanmiehensä Masaharu Taguchin alkuerässä uimaa olympiaennätystä 57,5, mutta finaalin voitti selvästi Unkarin Ferenc Csik.


title: Nettineutraliteetti

text: Nettineutraliteetti (engl. "net neutrality") eli verkkoneutraliteetti eli tietoverkon tasa-arvoisuus on termi, jota käytetään internet-palveluntarjoajia koskevan säätelyn yhteydessä. Termin täsmällinen määritelmä vaihtelee, mutta useimmiten tärkeimpänä periaatteena on, että internet-palveluntarjoajien pitää käsitellä kaikkea verkkoliikennettä samanarvoisesti.


title: Nettineutraliteetti

text: Verkon neutraalius on ollut historiallisesti tarkasteltuna eräänlainen selviö, mutta 2000-luvun aikana erityisesti Yhdysvalloissa verkon neutraaliuden kannattajat ovat kokeneet uhkaksi sen, että internet-palveluntarjoajat alkavat käyttää valtaansa verkkoliikenteen hallintaan, esimerkiksi tarjoamalla hyvän toiminnallisuuden omistamilleen verkkopalveluille ja heikomman toiminnallisuuden kilpailijoiden palveluille. Tähän on suurena vaikuttimena se, että suuret internet-palveluntarjoajat ovat osa viestintä- ja viihdepalvelujen yhtymiä. Useimpien määritelmien mukaan on tehtävä ero palvelutarjoajien suhteen tehtävälle painotukselle ja protokollatasolla tapahtuvalle painotukselle (Quality of Service). Edeltävä on nähty haitallisena asiana (esimerkiksi puhelinoperaattorille, joka tarjoaa muiden palveluiden ohella Internet-puhelinpalvelua, ei tulisi antaa omassa verkossaan etusijaa omille palveluilleen muiden operaattorien kustannuksella), kun taas jälkimmäinen on koettu tarpeelliseksi (mikäli palveluntarjoaja kokee tarpeelliseksi madaltaa kaikkien tiettyä protokollaa käyttävien vertaisverkkojen prioriteettia ja korottaa kaikkien tiettyä protokollaa käyttävien videopalvelujen prioriteettia, tämä ei ole haitallista mikäli se ei koske tiettyä nimenomaista palvelua, vaan kaikkia samaa protokollaa koskevia palveluita).


title: Nettineutraliteetti

text: EU:ssa nettineutraliteetti on turvattu asetuksella.


title: Masaru Furukawa

text: Masaru Furukawa (6. tammikuuta 1936 – 21. marraskuuta 1993) oli japanilainen uimari ja olympiavoittaja


title: Masaru Furukawa

text: Furukawa hallitsi rintauintia 1950-luvun puolivälissä, kun perhosuinti oli erotettu siitä omaksi lajikseen. Hän ui useita maailmanennätyksiä ja voitti kultaa 200 metrin rintauinnissa Melbournen 1956 olympiakisoissa. Furukawa ui suurimman osan matkasta veden alla mutta vuoden 1956 jälkeen sääntöjä muutettiin ja pitkät sukellukset kiellettiin. Päätös lopetti Furukawan valtakauden, ja ennätyslistoille alettiin kirjata uusien sääntöjen mukaisia tuloksia. Vasta vuonna 1961 Yhdysvaltain Chet Jastremski ui Furukawan aikoja nopeammat viralliset maailmanennätykset 100:n ja 200 metrin rintauinnissa.


title: Masaru Furukawa

text: Furukawa valittiin International Swimming Hall of Fameen 1981.


title: Sara Ramírez

text: Sara Ramírez (s. 31. elokuuta 1975 Mazatlán, Sinaloa, Meksiko) on meksikolais-yhdysvaltalainen näyttelijä ja laulaja. Hän on näytellyt tohtori Callie Torresia sairaalamaailmaan sijoittuvassa draamasarjassa "Greyn anatomia".


title: Sara Ramírez

text: Ramírezin ollessa kahdeksanvuotias hänen vanhempansa erosivat ja hän muutti äitinsä kanssa San Diegoon, Kaliforniaan. Valmistuttuaan San Diego School of Creative and Performing Artsista hän meni New Yorkin Juilliard Schooliin, jossa hän kehitti taitojaan alttolaulajana.


title: Sara Ramírez

text: Ramírez teki ensiesiintymisensä Broadwaylla, jossa hän näytteli Wahzinakia Paul Simonin ja Derek Walcottin näytelmässä "The Capeman" vuonna 1998. Muita musikaaleja, joissa hän on esiintynyt, ovat olleet muun muassa "A Class Act" ja "Dreamgirls", molemmat vuodelta 2001.


title: Sara Ramírez

text: Ramírez liittyi ABC:n "Greyn anatomian" näyttelijäkaartiin sarjan toisella tuotantokaudella tohtori Callie Torresina. Sarjan kolmannella kaudella hänen hahmostaan tehtiin vakituinen. Eräässä "The Oprah Winfrey Show’n" "Greyn anatomiaan" keskittyneessä jaksossa Ramírez paljasti ABC:n pitäneen hänen esiintymisestään "Spamalot"-musikaalissa ja tarjonneen hänelle roolia mihin tahansa hänen haluamaansa ABC:n sarjaan. Ramírez valitsi "Greyn anatomian", koska piti sarjasta.


title: Chris Warren jr.

text: Christopher King Oneal Warren Jr. (s. 15. tammikuuta 1990, Indianapolisissa Indianassa) on yhdysvaltalainen näyttelijä. Hänet tunnetaan parhaiten elokuvan High School Musical- Zekenä, mutta on myös näytellyt saippuasarjassa Kauniit ja rohkeat.


title: Hanger

text: Hanger on suomalaisen Hurriganes-yhtyeen kuudes studioalbumi, joka julkaistiin marraskuussa 1978. Levy ilmestyi keskellä punk- ja rockabilly-kuumetta, eikä kerännyt tuoreeltaan juurikaan suosiota. Se oli esimerkiksi yhtyeen ensimmäinen albumi, josta ei myönnetty kultalevyä. Tyylillisesti albumi on hyvin 1960-lukuvaikutteinen, mutta jotkin kappaleet lähentelevät hard rockia.


title: Hanger

text: Yhtye oli muuttunut kuusimiehiseksi. Levyllä ovat Remu Aaltosen (laulu), Cisse Häkkisen (basso, laulu) ja Ile Kallion (kitara, laulu) lisäksi mukana Pedro Hietanen (kosketinsoittimet), Beaver Aitto-oja (rummut) sekä taiteilijanimellä Jim Kowalzskij esiintynyt Jim Pembroke (kitara, taustalaulu), joka myös sanoitti yhtyeen uudet omat kappaleet. Remu Aaltonen ei soita levyllä lainkaan rumpuja, vaan toimii ainoastaan laulusolistina.


title: Hanger

text: Albumi oli yhtyeen ensimmäinen, jonka julkaisi Love Recordsin sijaan Scandia. Ruotsissa Sonet-yhtiö julkaisi albumin samalla kappalesisällöllä nimellä "Stranded in the Jungle". Levyä myytiin siellä kahdessa viikossa 15 000 kappaletta.


title: Hanger

text: Kesällä 1977 Hurriganes oli ollut suosionsa huipulla. Lokakuussa ilmestynyt studioalbumi "Tsugu Way" myi kuitenkin aiempaa heikommin. Myyntimäärää pidettiin silti vallitsevassa taloustilanteessa hyvänä, minkä sanottiin osoittavan Hurriganesin selvän johtoaseman suomalaisessa rockmusiikissa.


title: Hanger

text: Yhtyettä uhkasivat kuitenkin uudet muotivirtaukset. Televisiosarja "Onnen päivät" ja elokuva "Grease" synnyttivät villityksen 1950-lukuun, ja Hurriganes edusti väärää sukupolvea. Niin sanotut ”diinarit” suhtautuivat vihamielisesti Hurriganesin kaltaisiin oman äärikonservatiivisen arvomaailmansa ulkopuolisiin asioihin. Diinareiden suosikkeihin lukeutui suomalainen rockabilly-yhtye Teddy & The Tigers, joka kesään 1978 mennessä oli saavuttanut yhä kasvavaa suosiota. Sen sijaan samaan aikaan vallinnut punk-kuume ei vielä vaikuttanut merkittävästi Hurriganesin menestykseen, sillä esimerkiksi Pelle Miljoonan ja Eppu Normaalin esikoisalbumit pysyivät eräänlaisena marginaalimusiikkina. Myös diskokulttuuri oli saapunut Suomeen "Saturday Night Fever" -elokuvan myötä. Kyseinen osa nuorisosta koki diinareiden ja punkkareiden aatemaailman vieraaksi, mutta samalla Hurriganesin musiikillisesti liian vaativaksi. Diskon ihailijat halusivat vain tanssia. Hurriganes reagoi tilanteeseen ottamalla keikoilleen mukaan DJ-veteraanit Joke Linnamaan ja Kari Niirasen.


title: Hanger

text: Hurriganesin levy-yhtiö Love Recordsin talousvaikeudet pahenivat. Vaikka yhtye myi kymmeniä tuhansia albumeja, Lovella oli vaikeuksia maksaa sille myynnistä kertyviä rojalteja. Kun konkurssi alkoi näyttää väistämättömältä, Hurriganes jätti yhtiön viiden vuoden yhteistyön jälkeen vuonna 1978. Love Recordsin johtoportaaseen kuuluneen Otto Donnerin mukaan velat saatiin kuitenkin sovittua. Solisti-rumpali Remu Aaltoselta ilmestyi samana vuonna ensimmäinen sooloalbumi "No Panic", jonka julkaisi Scandia.


title: Hanger

text: Uusi albumi oli saatava jouluksi myyntiin. Remu Aaltosella oli kuitenkin terveysongelmia, sillä jo pidempään soittamista haitannut kylkiluu oli leikattava. Rumpaliksi albumille tuli Aaltosen soololevyllä soittanut Beaver Aitto-oja. Aaltonen itse toimi "Hangerilla" ainoastaan laulajana. Mukaan pyydettiin myös Pepe & Paradisessa ja Wigwamissa soittanut kosketinsoittaja Pedro Hietanen. Lisäksi yhtyeen omien sävellysten sanoittaja, Wigwamin nokkamies Jim Pembroke, soitti kitaraa ja lauloi taustoja salanimellä Jim Kowalzskij. Hän myös teki albumille kaksi omaa kappaletta.


title: Hanger

text: "Hanger" äänitettiin edellislevy "Tsugu Wayn" tavoin Love Records -studiolla, vaikka Love ei enää pystynytkään julkaisemaan Hurriganesin albumeja. Nauhoitusten ajankohta oli 18.–22. syyskuuta 1978. Äänittäjänä toimi Måns Groundstroem. Aikaa ei haluttu tuhlata, vaan musiikki pyrittiin taltioimaan mahdollisimman pitkälle livenä, yhtyeen keikoille tyypillisellä aggressiivisella otteella.Aaltonen & al: s. 296. Hurriganes tuotti albumin itse.


title: Hanger

text: Albumin miksasi ruotsalainen Anders Oredson Finnlevy-studiolla. Kappaleista ”Deadline” ja ”Muskogee” tehtiin vaihtoehtoiset miksaukset, mutta niitä ei julkaistu.


title: Hanger

text: Remu Aaltonen halusi laajentaa Hurriganesin soundimaailmaa ja monipuolistaa sen musiikkia. Albumin oli tarkoitus näyttää, ettei Hurriganes ollut riippuvainen tulevista ja menevistä muoti-ilmiöistä. Vaikutteita haettiin totutun 1950-luvun ja uuden aallon sijaan 1960-luvun rockista. 1960-luvun vaikutteet ovatkin "Hangerilla" suuressa osassa. Albumin äänimaailmaa on kuvattu raa’aksi ja raskaaksi, järjestelmällisen hyökkääväksi ja päällekäyväksi. Erityisesti rumpali Beaver Aitto-ojan soittoa on pidetty huomattavan aggressiivisena. Soundista erottuvat myös Pedro Hietasen garagetyyliset urut ja Jerry Lee Lewisiin verrattu pianonsoitto. Uutta Hurriganesin tyylissä olivat laulustemmat. Niistä vastasivat Aaltonen, Häkkinen, Kallio ja Pembroke.


title: Hanger

text: Vain 20 sekuntia kestävä avausraita ”Son of Falcon Eddie” syntyi spontaanisti studiossa, kun soundeja ja mikrofonin toimivuutta tarkistettiin. Paikalla ollut yhtyeen jäsenten ystävä Mambo Kelkka lauloi Remu Aaltosen kehotuksesta lyhyen pätkän ”’O sole mion” säveltä mukaillen. Laulun loputtua kuuluu, kun Aaltonen alkaa nauraa.Aaltonen & al: s. 297. Sitä seuraavassa ”Deadlinessa” kiteytyvät Hurriganesin lähes kaikki siihenastiset vaikutteet. Kappaleen on sanottu myös olevan esimerkki levyn yleislinjasta. Teinipopteemaan yhdistyvät menneiden vuosikymmenten nostalginen melodisuus, hardrockin voima ja uuden aallon yleisistä normeista piittaamattomuus.


title: Hanger

text: Kitaristi Ile Kallio laulaa kaksi kappaletta. Ne ovat raskas rock ”Seventh Sky” ja rauhallisempi ”Until I Settle Down”. Myös basisti Cisse Häkkinen esiintyi pitkästä aikaa solistina, kun hän tulkitsi The Searchersin levyltä löydetyn Jerry Leiberin ja Mike Stollerin sävellyksen ”Love Potion No. 9”. Myös alkujaan The Driftersin levyttämä rhythm and blues -klassikko ”Ruby Baby” on heidän käsialaansa. Kolmas lainakappale ”Money” on puolestaan aggressiivinen versio muun muassa Barrett Strongin, The Beatlesin ja The Rolling Stonesin levyttämästä kappaleesta.


title: Hanger

text: Yhtyeen omiin kappaleisiin lukeutuvat rock and roll -tyylinen ”Muskogee” ja 1960-lukumainen ”Can’t Come Home”. Jim Pembroken kirjoittama ”Burn” on musiikillisesti lähellä heavyrockia. Huomattavaa hittipotentiaalia on "Hurriganes"-kirjan kirjoittaja Honey Aaltosen mukaan albumin päättävässä kappaleessa ”Honey I’m Leaving”, jonka yhtye esitti playbackinä tv-ohjelmassa "Toivotaan, toivotaan".Aaltonen & al: s. 298.


title: Hanger

text: Albumin yhdeksäs kappale ”Shanandoah” on merkitty yhtyeen omaksi, mutta sen sävellyksen on huomattu olevan lähes suora lainaus Crabby Appletonin vuoden 1970 hitistä ”Go Back”. Levytys ei ollut kuitenkaan Suomessa tunnettu, eivätkä Aaltonen, Kallio ja Pembroke ole omien sanojensa mukaan koskaan kuulleet kyseistä kappaletta.


title: Hanger

text: Ruotsin-painos "Stranded in the Junglen" piirretty kansikuva ei miellyttänyt yhtyettä. Kuvassa toisen maailmansodan aikainen Hurricane-hävittäjä on pudonnut viidakkoon ja tunnistamattomat lentäjät makaavat kuolleina. Remu Aaltonen uskoi kannen olevan levy-yhtiö Sonetin kannanotto laajentuneeseen kokoonpanoon ja symboli Hurriganesin kuolemalle, koska Aaltonen oli lopettanut rumpujen soiton.Aaltonen & al: s. 302.


title: Hanger

text: Suomen-painos "Hangerille" kansi vaihdettiin nimimerkki Razin, eli Paulyn De Fresnesin, piirustukseen, jossa Aaltonen, Häkkinen ja Kallio ovat kuvattuna lentokonehallissa Hurricane-hävittäjän luona. Kuvaa on verrattu "Korkeajännitys"-sarjakuviin. Takakannessa lentokone on positiivisia asenteita korostaen piirretty lentoon nousussa.


title: Hanger

text: "Hanger" ilmestyi marraskuussa 1978. Albumi oli Remu Aaltosen soololevy "No Panicin" tavoin Scandia-yhtiön julkaisema. "Hanger" osoittautui Hurriganesin siihen asti huonoimmin myyväksi levyksi. Se ylsi listasijalle kahdeksan ja oli samalla yhtyeen ensimmäinen albumi, joka ei myynyt kultalevyyn oikeuttavaa määrää, jonka raja oli tuolloin 25 000 kappaletta. Syynä heikolle myynnille on pidetty vallitsevaa punk- ja rockabilly-innostusta.Aaltonen & al: s. 299. Levy ei yleisesti ottaen tuonut Hurriganesille uusia ihailijoita, ja monet entisetkin fanit vieroksuivat yhtyeen uutta tyyliä.Aaltonen & al: s. 301. Suomalaisen nuorison keskuudessa yhtye oli ollut vuosikausia selvästi suosituin, mutta nyt se oli menettänyt asemansa uusien virtausten myötä. Esimerkiksi "Suosikki"-lehden vuosiäänestyksessä yleensä kärjessä ollut Hurriganes jäi nyt selvästi Teddy & The Tigersin jälkeen toiseksi.


title: Hanger

text: Ruotsin-versio "Stranded in the Jungle" päihitti välittömästi Suomen myyntiluvut, sillä albumia myytiin Ruotsissa kahdessa viikossa 15 000 kappaletta. "Stranded in the Jungle" oli parhaimmillaan Ruotsin listan sijalla 19. Listaviikkoja kertyi seitsemän.


title: Hanger

text: Albumi sai ristiriitaista palautetta. Arvostetut vierailevat muusikot herättivät kriitikoissa mielenkiintoa, mutta itse levyn saama palaute ei ollut kovinkaan positiivista. "Hangeria" pidettiin omituisena kokeiluna ja sen äänimaailmaa kaoottisena. Albumia kritisoitiin sekavaksi, mutta silti tasapaksuksi. "Suosikki"-lehden Juho Juntunen kuitenkin piti "Hangeria" lupaavana näyttönä Hurriganesin uusista voimista itseään toistaviin edellislevyihin verrattuna.


title: Hanger

text: Ennen albumin julkaisua basisti Cisse Häkkinen kehui "Help!"-lehdessä "Hangeria" Hurriganesin parhaaksi levyksi. Ile Kallio puolestaan totesi myöhemmin, ettei kyseessä ollut enää Hurriganes, koska hänen mielestään yhtyeen soundi perustui rumpuihin, bassoon ja kitaraan. Kun mukaan tulivat kosketinsoittimet, ne ainoastaan heikensivät yhtyeen vahvuuksia. Kallio on sitä mieltä, että Hurriganes olisi pitänyt laittaa tauolle siksi aikaa, kunnes Remu Aaltonen pystyisi taas soittamaan. Aaltonen itse pohti syitä albumin vaisuun vastaanottoon Suosikin numerossa 7/79:


title: Hanger

text: Esko Lehtonen toteaa vuonna 1983 julkaistussa "Suomalaisen rockin tietosanakirja 1" -teoksessaan "Hangerin" olleen ”epäonnistunut kokeilu kokoonpanolla, jossa Remu oli pelkästään laulusolistina.”


title: Hanger

text: Vielä marraskuun alussa Hurriganes oli keikkaillut triona, mutta uuden albumin myötä yhtye lähti kiertueelle viisimiehisenä. Huumeongelmista kärsineen rumpali Beaver Aitto-ojan korvasi kuitenkin Tomi Parkkonen. Myös kosketinsoittaja Pedro Hietanen jäi kiireiden vuoksi sivuun, jolloin koskettimia soitti Jim Pembroke. Suomalaiskriitikot ihmettelivät, kun Suomen arvostetuimman yhtyeen, Wigwamin, keulahahmo liittyi kaupalliseksi ja arvostelun alapuolelle tuomittuun Hurriganesiin.


title: Hanger

text: Yhtyeen heikentynyt suosio näkyi myös keikkamyynnissä, sillä soittopaikoissa oli usein puolet vähemmän yleisöä kuin aiemmin. Viisimiehisen Hurriganesin viimeinen esiintyminen järjestettiin 31. maaliskuuta 1979 Helsingin Kulttuuritalolla. Se oli samalla Ile Kallion viimeinen keikka yhtyeessä, sillä Albert Järvinen korvasi hänet samana keväänä.


title: Hanger

text: Suomen-painos "Hanger" ilmestyi alkujaan vinyylilevynä ja C-kasettina. Molemmista on otettu yhdet uusintapainokset. Vinyylipainokset erottaa toisistaan kansien pienestä sävyerosta. C-kasettipainoksilla taas on eri kataloginumerot, minkä lisäksi kansikuvat ovat hieman erilaiset. CD-version julkaisi Fazer vuonna 1996. Lisäksi vuonna 1990 Safir-yhtiö oli julkaissut sen samalla CD:llä yhdessä "Fortissimo"-albumin kanssa.


title: Hanger

text: Ruotsin-painos "Stranded in the Junglea" ei ole koskaan julkaistu CD:nä. C-kasettipainoksesta on otettu yksi uusintapainos, vinyylipainoksesta ei ainuttakaan.


title: Hanger

text:
Muusikot
Muut


title: Special D.

text: Special D. (oikealta nimeltään Dennis Horstmann, s. 16. syyskuuta 1980, Hampuri) on saksalainen DJ sekä dancemusiikkia tekevä artisti. Hän on suosittu erityisesti Alankomaissa, missä hän voitti "Best Dance International" -palkinnon. Hän on myös suosittu Pohjois-Amerikassa.


title: Special D.

text: Hänen tunnetuin kappaleensa on "Come With Me", jonka sijoitus Britannian singlelistalla oli 6.


title: Fortissimo

text:
Fortissimo on Hurriganesin yhdeksäs albumi, joka julkaistiin vuonna 1981.
Janne Louhivuori korvasi levyllä kitaristina bändistä erotetun Albert Järvisen. Louhivuori tuli mukaan yhtyeeseen siinä vaiheessa, kun albumia oli jo alettu suunnitella ja joitain kappaleita säveltää sekä harjoitella Järvisen kanssa.


title: Fortissimo

text: Albumi on äänitetty Polar Studioilla Tukholmassa Leif Masesin toimiessa äänittäjänä.


title: Fortissimo

text: Albumista on myönnetty kultalevy vuonna 1982, ja sitä on myyty Musiikkituottajien tilaston mukaan 29 085 kpl.


title: Fortissimo

text: A-puoli


title: Fortissimo

text: B-puoli


title: Dj

text: Dj tarkoittaa seuraavia:


title: Deborah Bull

text: Deborah Bull (s. 22. maaliskuuta 1963) on brittiläinen balettitanssija. Hän syntyi Derbyssä, kasvoi Kentissä sekä Lincolnshiressä ja opiskeli Royal Ballet Schoolissa.


title: Deborah Bull

text: Bull voitti "Prix de Lausannen" vuonna 1980. Hän oli Kuninkaallisen baletin jäsen vuosina 1981–2001, ensitanssijana vuodesta 1992 lähtien. Hän on julkaissut uransa aikana myös kolme kirjaa.


title: Deborah Bull

text: Bull toimi vuosina 1999–2005 Englannin taideneuvoston jäsenenä. Hänestä tehtiin Brittiläisen imperiumin ritarikunnan komentaja vuonna 1999.


title: When the Levee Breaks

text: ”When the Levee Breaks” on Kansas Joe McCoyn ja Memphis Minnien tekemä blueskappale vuodelta 1929.


title: When the Levee Breaks

text: Englantilainen rockyhtye Led Zeppelin levytti kappaleesta oman versionsa vuonna 1971. Se julkaistiin yhtyeen neljännellä albumilla "Led Zeppelin IV", jossa se on albumin viimeinen kappale.


title: When the Levee Breaks

text: Kappale alkaa jytisevällä rumpukompilla, jonka jälkeen kitara, basso ja Robert Plantin ujeltava huuliharppu tulevat mukaan.


title: Hideko Maehata

text: Hideko Maehata (, 20. toukokuuta 1914 Hashimoto – 24. helmikuuta 1995) oli japanilainen uimari ja olympiavoittaja


title: Hideko Maehata

text: Maehata oli ensimmäinen japanilainen olympiamitalin saavuttanut naisuimari. Hän sai hopeaa Los Angelesin 1932 olympiakisojen 200 metrin rintauinnissa. Seuraavan olympiadin aikana hän ui rintauinnin maailmanennätyksiä, ja Berliinin vuoden 1936 olympiakisoissa hän voitti 200 metrin rintauinnin kultaa. Hän oli tuolloin 22-vuotias, kun taas muut mitalistit olivat 14- ja 12-vuotiaita. Alkuerässä Maehata ui olympiaennätyksen 3.01,9, joka jäi 1,5 sekuntia hänen omasta maailmanennätyksestään.


title: Hideko Maehata

text: Maehata valittiin International Swimming Hall of Fameen 1979.


title: Englannin kakkosliiga

text: Kakkosliiga () on Englannin jalkapallon liigajärjestelmän neljänneksi ylin sarjataso.


title: Englannin kakkosliiga

text: Se on Valioliigan alapuolella sijaitsevan The Football Leaguen kolmesta sarjasta alimmainen.


title: Englannin kakkosliiga

text: Kakkosliiga sai nykyisen nimensä kaudeksi 2004-2005, oltuaan aikaisemmin nimeltään Englannin 3. divisioona. Ennen Valioliigan perustamista kaudeksi 1992-1993 nykyinen Kakkosliiga tunnettiin nimellä Englannin 4. divisioona.


title: Englannin kakkosliiga

text: Kakkosliigassa pelaa 24 joukkuetta, jotka pelaavat kaksinkertaisen sarjan. Kolme parasta joukkuetta nousee suoraan Ykkösliigaan. Sijoilla 4–7 olevat joukkueet pelaavat yhdestä nousupaikasta siten että neljäs ja seitsemäs sekä viides ja kuudes kohtaavat yksiosaisessa ottelussa ja niiden voittajat ratkaisevat nousijan yhdessä ottelussa. Sarjan kaksi viimeistä putoavat Konferenssiin.


title: Richard Anuszkiewicz

text: Richard Anuszkiewicz (s. 23. toukokuuta 1930 Erie, Pennsylvania) on yhdysvaltalainen taidemaalari ja kuvanveistäjä. Hän kuuluu niin kutsutun op-taiteen keskeisiin nimiin.


title: Richard Anuszkiewicz

text: Anuszkiewicz sai koulutusta Clevelandin taideinstituutissa Ohiossa 1948–1953 ja sen jälkeen Josef Albersilta Yalen yliopiston "School of Art and Architecturessa" vuoteen 1955.


title: Richard Anuszkiewicz

text: Anuszkiewiczillä on puolalaisia sukujuuria. Hänelle on myönnetty muun muassa Clevelandin taidepalkinto vuonna 1977, Lee Krasner -palkinto 2000 ja Lorenzo di Medici -mitali 2005. Hänen töitään on esillä vakituisissa kokoelmissa maailmanlaajuisesti.


title: Yaacov Agam

text: Yaacov Agam () (s. 11. toukokuuta 1928) on israelilainen kuvanveistäjä ja taidemaalari. Hänet tunnetaan pääasiassa ansioista optisen ja kineettisen taiteen alalla.


title: Yaacov Agam

text: Agam syntyi Rishon LeZionissa uskonnolliseen perheeseen. Hän opiskeli aluksi Bezalelin taideakatemiassa Jerusalemissa ja muutti sitten Zürichiin sekä Pariisiin, jonne hän asettui. Hänen ensimmäinen oma näyttelynsä pidettiin "Galerie Gravenissa" 1953, ja hänen onnistui vakiinnuttaa asemansa kineettisen taiteen pioneerina parissa vuodessa.


title: Yaacov Agam

text: Agamin tunnetuimpia yksittäisiä teoksia ovat "Double Metamorphosis III" (1965) ja "Visual Music Orchestration" (1989). Lisäksi hänen työnsä jälkiä ovat suihkulähteet Pariisin La Défensessä (1975) ja Tel Avivin Dizengoffin aukiolla (1986).


title: Yaacov Agam

text: Agamille myönnettiin vuonna 1996 UNESCO:n Jan Amos Comenius -mitali.


title: Islam Shah Suri

text: Islam Shah Suri oli Pohjois-Intiaa hallinneen Sur-dynastian toinen hallitsija. Islan Shah Suri, oikealta nimeltään Jalal Khan, hallitsi yhdeksän vuotta (1545–1554). Hän oli edellisen hallitsijan ja Sur-valtakunnan perustajan Sher Shah Surin poika.


title: Islam Shah Suri

text: Islamin jälkeen hallitsijaksi tuli vuonna 1554 hänen poikansa Firuz Shah Suri, joka oli valtaanastuessaan vasta 12-vuotias. Firuz ei ehtinyt olla vallassa kuin pari päivää. Hänet salamurhasi Sher Shahin veljenpoika Muhammad Mubariz Khan, joka hallitsi nimellä Muhammad Shah Adil.


title: Ruskosirppinokka

text: Ruskosirppinokka ("Epimachus meyeri") on paratiisilintujen heimoon kuuluva varpuslintu. Lajin löysi Carl Hunstein 1884 mutta sen nimesi Otto Finsch 1885 Adolf Bernard Meyerin kunniaksi.


title: Ruskosirppinokka

text: Lintu voi olla lähes metrin pituinen, josta pyrstöä on noin 2/3. Koiras painaa noin 234 grammaa, naaras noin 166. Koiras on metallinkiiltoisen musta ja sen erittäin pitkät keskimmäiset pyrstösulat ovat sapelimaiset. Kurkun sivuilla koiraalla on vihreänä välkehtivä kuvio. Naaras on punaruskea, alapuolelta tummajuovainen. Nokka on pitkähkö ja sirppimäisesti alaspäin kaareutuva. Silmä on vaaleansininen. Koivet ovat vahvat.


title: Ruskosirppinokka

text: Soidinmenoissa koiras esittelee komeaa pyrstöään ja kiiltävää höyhenpukuaan naaraalle.


title: Ruskosirppinokka

text: Ruskosirppinokka elää Uuden-Guinean vuoristometsissä. Seuduilla, joilla elää sen vielä isompi sukulainen, samettisirppinokka ("Epimachus fastuosus"), ruskosirppinokka elää korkeammalla vuoristossa. Laji elää 20 000–50 000 neliökilometriä laajalla alalla. Viimeisen tilannekatsauksen mukaan lajin kanta on elinvoimainen. Laji on ollut silmälläpidettävä sen takia, että koiraan pitkät pyrstösulat ovat olleet paikallisten asukkaiden arvostamia ja himoitsemia koristeita.


title: Ruskosirppinokka

text: Subtrooppiset ja trooppiset kosteat vuoristometsät 1600–3000 metrin korkeudella.


title: Ruskosirppinokka

text: Munia on 1 tai 2. Haudonta kestää 17–21 päivää ja pesäpoikasaika 3–4 viikkoa.


title: Ruskosirppinokka

text: Syö hedelmiä sekä selkärangattomia ja muita pieniä eläimiä.


title: Slade Smashes

text: Slade Smashes on Sladen kokoelma vuodelta 1980. Se julkaistiin onnistuneen Reading Festival-comebackin jälkeen ja se nousi Ison-Britannian albumilistalla sijalle 20.


title: Wall of Hits

text: Wall of Hits on Sladen kokoelma vuodelta 1991, joka sisältää singlejen a-puolia vuosilta 1971-1991. Albumi sisältää myös alkuperäisen Sladen viimeiset singlet "Radio Wall Of Sound" ja "Universe". Ensin mainittu oli yllätyshitti. Kaikki kappaleet Holder/Lea, ellei toisin mainita.


title: Timon ja Pumba

text: Timon ja Pumba ovat "Leijonakuningas"-elokuvissa esiintyviä kuvitteellisia hahmoja. Timon on nelisormimangusti ja Pumba pahkasika.


title: Timon ja Pumba

text: Timon ja Pumba viettävät viidakossa joutilasta elämää käyttäen mottonaan sanontaa ”hakuna matata” (). Kaverukset elelevät kylpien vesiputouksissa ja geysir-lähteissä, roikkuen liaaneissa ja syöden ravinnokseen ötököitä. Ensimmäisessä "Leijonakuningas"-elokuvassa Timon ja Pumba pelastavat Simban ja vievät tämän toipumaan keitaalle.


title: Timon ja Pumba

text: Timonin ääntä on esittänyt Nathan Lane, suomenkielisenä äänenä Pirkka-Pekka Petelius ja myöhemmin Antti Pääkkönen. Pumban äänenä on toiminut Ernie Sabella ja suomenkielisenä äänenä Pekka Laiho sekä myöhemmin Pasi Ruohonen.


title: Timon ja Pumba

text: Moviefone listasi Timon ja Pumban sijalle 19 kaikkien aikojen 25 parasta animaatioelokuvien hahmoa.


title: Mayumi Aoki

text: Mayumi Aoki (s. 1. toukokuuta 1953) on entinen japanilainen uimari ja olympiavoittaja


title: Mayumi Aoki

text: Aoki voitti olympiakultaa kaikkien aikojen toisena japanilaisena naisuimarina. Heinäkuussa 1972 hän ui Tokiossa 100 metrin perhosuinnin maailmanennätyksen 1.03,9. Münchenin olympiakisojen välierissä hän menetti ennätyksen Unkarin Andréa Gyarmatille mutta otti sen takaisin voittamalla finaalin ajalla 1.03,34. Hän jäi 200 metrin perhosuinnin finaalissa kahdeksanneksi ja ui hyvän kolmannen osuuden 4 × 100 metrin sekauintiviestissä mutta ei pystynyt auttamaan Japanin joukkuetta mitaleille.


title: Mayumi Aoki

text: Belgradin MM-kisoissa 1973 Aoki sai pronssia 100 metrin perhosuinnissa.


title: Mayumi Aoki

text: Aoki valittiin International Swimming Hall of Fameen 1989.


title: Gunnar Björnstrand

text: Gunnar Björnstrand, alk. "Knut Gunnar Johansson", (13. marraskuuta 1909 Tukholma – 26. toukokuuta 1986 Tukholma) oli ruotsalainen näyttelijä.


title: Gunnar Björnstrand

text: Hän kuului 1900-luvun puolivälissä Ingmar Bergmanin ympärille muodostuneeseen ryhmään, jossa mukana olivat myös muun muassa näyttelijät Erland Josephson, Max von Sydow, Ingrid Thulin ja Bibi Andersson.


title: Gunnar Björnstrand

text: Gunnar Björnstrandin viimeinen roolisuoritus oli Bergmanin merkkiteoksessa "Fanny ja Alexander" vuonna 1982. Sairauden merkit olivat tuolloin jo näkyvissä.


title: Gunnar Fischer

text: Erling Gunnar Emil Fischer (18. marraskuuta 1910 Ljungby – 11. kesäkuuta 2011 Bromma) oli ruotsalainen elokuvaaja ja ohjaaja.


title: Gunnar Fischer

text: Fischer työskenteli Svensk Filmindustrissa kuvaajana 1935–1970. Hänen maineensa pohjusti pääsy ohjaaja Ingmar Bergmanin ympärille sodan jälkeen muodostuneeseen ”elokuvalliseen ensembleen”, johon näyttelijöistä lukeutuivat esimerkiksi Erland Josephson, Max von Sydow, Harriet Andersson ja Bibi Andersson. Myöhemmin Gunnar Fischerin korvasi kuvaajana Sven Nykvist.


title: Gunnar Fischer

text: Filmindustri-vaiheen jälkeen Fischer siirtyi Ruotsin SVT2:n palvelukseen. Hän julkaisi myös kolme lastenkirjaa.


title: Sellutehdas

text: Sellutehdas on tuotantolaitos, jossa puuhakkeesta valmistetaan sellua, josta voidaan edelleen jalostaa paperia tai kartonkia. Sellua valmistetaan kemiallisesti, paperimassaa voidaan valmistaa myös mekaanisilla ja kemimekaanisilla massanvalmistusmenetelmillä, joissa puukuidut irrotetaan toisistaan pääosin tai kokonaan mekaanisesti. Englanninkielinen termi ”Pulp mill” käsittää sekä sellutehtaan että mekaanisen massan valmistuslaitoksen.


title: Sellutehdas

text: Puun kuiduissa on veden lisäksi kolmea tärkeää ainetta, selluloosaa, hemiselluloosaa ja ligniiniä, joka sitoo puukuidut, eli puutuneet kasvisolut toisiinsa ja lujittaa puukuitua. Sellun valmistusprosessin keittovaiheessa tarkoituksena on erottaa puun kuidut toisistaan ilman merkittävää mekaanista työtä liuottamalla niitä sitova ligniini kuitujen välistä. Useimmiten valmistetaan valkaistua massaa, jolloin ligniinistä päästään kokonaan eroon valkaisuprosessissa. Keiton yhteydessä liuotetaan myös suuri osa kuitujen hemiselluloosista. Tavoitteena on päästä ligniinistä keiton aikana mahdollisimman hyvin eroon ilman liian suurta hemiselluloosien liukenemista. Jos hemiselluloosat liukenevat liiaksi vaikuttaa tämä kuidun jauhautuvuuteen ja sellunvalmistusprosessin saantoon.


title: Sellutehdas

text: Puu tuodaan sellutehtaille yleensä tukkeina. Puut kuoritaan ja kuorittu puu haketetaan. Syntynyt hake seulotaan.


title: Sellutehdas

text: Kemiallisissa sellun valmistusmenetelmissä hake keitetään painereaktoreissa, ns. sellukattiloissa. Kemialliset sellun valmistusmenetelmät, kuten sulfaattimenetelmä (Kraftin menetelmä) ja sulfiittimenetelmä, poistavat suuren osan hemiselluloosasta ja ligniinistä. Emäksinen sulfaattimenetelmä jättää hapanta sulfiittimenetelmää paremmin puukuitujen selluloosamolekyylit ehjiksi, mikä johtaa suurempaan kuitulujuuteen. Sulfaattimenetelmän haittana pidetään toisaalta keitetyn massan alempaa vaaleutta ja huonompaa valkaistavuutta, mikä lisää klooridioksidin käyttötarvetta massan valkaisussa. Keitetyn sulfaattimassan vaaleus on huomattavasti natiivin puun vaaleutta alempi, koska kuumassa alkalisessa keitossa puusolut ja erityisesti niihin jäänyt ligniini tummenee huomattavasti.


title: Sellutehdas

text: Sellun keitto voidaan suorittaa erä- tai jatkuvatoimisena prosessina. Eräkeitossa tyhjä sellukeitin täytetään aluksi hakkeella, hakkeessa oleva ilma poistetaan matalapainehöyrytyksellä, minkä jälkeen keitin paineistetaan ja täytetään keittonesteellä. Tämän jälkeen keitin kuumennetaan lopulliseen lämpötilaan, esimerkiksi 170 C asteeseen. Lämpötilaa ylläpidetään, kunnes hakkeista on poistunut riittävä määrä ligniiniä. Tämän jälkeen keitto lopetetaan esimerkiksi syrjäyttämällä kuuma keittoneste viileämmällä nesteellä ja keitin puretaan keittimen alapuolella olevan purkupumpun avulla. Tasaisen massantuotannon takaamiseksi eräkeitossa käytetään useita eri vaiheissa olevia rinnakkain toimivia keittimiä, niin että keittimiä täytetään ja puretaan aina yhtä kerrallaan. Jatkuvatoimisessa keitossa edellä mainitut keittovaiheet suoritetaan jatkuvatoimisena virtana yhdessä tai kahdessa suuressa sarjaan kytketyssä keittimessä.


title: Sellutehdas

text: Keitetty massa pestään ja mahdollisesti valkaistaan. Valkaisu voi tapahtua esimerkiksi hapen, otsonin, klooridioksidin tai vetyperoksidin avulla. Hapen avulla tehtävää valkaisua kutsutaan happidelignifioinniksi ja siinä erottuva jäteliuos voidaan johtaa jäteliuoksen talteenottoon. Sen sijaan varsinaisten valkaisuvaiheiden jätevesiä ei käytännössä kierrätetä, vaan ne johdetaan jätevedenpuhdistukseen. Jätevedet puhdistetaan ilmastoimalla niitä aktiivilietemenetelmällä toimivissa puhdistuslaitoksissa, joihin voidaan johtaa myös muita jätevesiä, kuten paperitehtaan tai yhdyskuntien jätevesiä.


title: Sellutehdas

text: Seuraavaksi massa lajitellaan, kuivataan ja puristetaan ohueksi levyksi. Levy leikataan ja paalataan paperitehtaalle kuljettamista varten. Sellua voidaan käyttää tiettyihin paperilaatuihin myös kuivaamattomana, ns. pumppumassana, jos riittävän lähellä on paperikone. Markkinasellu on yleensä kuivattua ja pitkälle valkaistua havu- tai lehtipuusellua.


title: Sellutehdas

text: Suurin osa maailman sellusta valmistetaan sulfaattimenetelmällä, mutta puuhakkeesta saadaan paperimassaa myös joko osittain tai täysin mekaanisilla menetelmillä. Mekaaniset paperimassan valmistusmenetelmät repivät puun kuidut irti toisistaan. Kuituihin jää silti yhä paljon ligniiniä, eivätkä kuidut sitoudu toisiinsa niin hyvin kuin sellu. Kuitujen katkeilu lyhyemmiksi ja sellukuituja suurempi jäykkyys heikentävät massasta valmistetun paperiradan kestävyyttä. Toisaalta mekaaninen massa on lähes yhtä vaaleata kuin tuore puu, lisäksi massaa voidaan vaalentaa esimerkiksi vetyperoksidin tai ditioniitin avulla.


title: Sellutehdas

text: Osittain mekanisissa menetelmissä puuhaketta käsitellään ensin kemiallisesti tai kuumuudella, minkä jälkeen kuidut erotellaan toisistaan mekaanisesti. Kemialliset tai kuumuuskäsittelyt vähentävät mekaanisen käsittelyn vaatimaa energiaa ja kuitujen vaurioita.


title: Sellutehdas

text: Sellu voidaan valmistaa myös oljesta. Heinien keittämiseen tarvitaan vähemmän kemikaaleja. Heinäkasvien ongelmana on kuitenkin se, että niissä on silikakiteitä, joten mustalipeään päätyy epäorgaanista silikaattia, mikä hankaloittaa kierrätystä. Toisekseen oljen tiheys on pieni, joten sen kuljettaminen on kallista verrattuna tiheään puutukkiin. Heinäkasvisellun valmistus kuluttuu merkittävästi enemmän energiaa ja vettä, eikä sitä ole saatavilla vuoden ympäri. Näiden eri syiden takia heinäkasvisellun markkinaosuus on jäänyt pieneksi (5-10%) eikä heinäkasveja yleensä käytetä ellei siihen ole jotain erityistä käyttötarkoitusta.


title: Sellutehdas

text: Sellutehtaissa syntyy erilaisia lietteitä, joita ovat bioliete, kemiallinen liete, pastaliete, siistausliete ja viherlipeä eli soodasakka.


title: Sellutehdas

text: Sellutehdas tuottaa valmistusprosessin aikana enemmän energiaa kuin se kuluttaa, joten useat sellutehtaat myyvät ylijäämäenergiansa. Erityisen paljon tehtaasta voidaan saada lämpöenergiaa paineistettujen höyryjen muodossa, muun muassa tämän takia sellu- ja paperitehtaat ovat usein integroitu toisiinsa vähintään energian käytön suhteen.


title: Sellutehdas

text: Suomessa toimii 18 sellutehdasta puolisellutehtaat (3) mukaan luettuna. Lisäksi Raumalla on fluff-sellulinja. Viimeisimpänä suljettiin Kaskisten sellutehdas maaliskuussa 2009. Kaikki Suomessa toimivat sellutehtaat toimivat sulfaattimenetelmällä. Laajemmassa mittakaavassa sulfiittitehtaiden aikakausi päättyi 1980-lvulla. Suomen viimeinen sulfiittisellutehdas suljettiin vuonna 1991. Tervasaaressa jatkoi sulfiittimenetelmään perustuva SAP-sellulinja vuoteen 2007 saakka.


title: Palangka Raya

text: Palangka Raya on Keski-Kalimantanin provinssin pääkaupunki Borneon saarella Indonesiassa. Kaupungin asukasluku on 160 018 (2000). Lähin lentoasema on Tjilik Riwut. Kaupungissa ja sen ympäristössä tapahtui etnisiä mellakoita vuonna 2001.


title: Illnath

text: Illnath on tanskalainen melodista black- ja dark metallia soittava yhtye, jonka perustivat vuonna 1997 kitaristi Peter Falk sekä entinen kitaristi Jokum Thor Larsen. Yhtyeen nykyiseen kokoonpanoon kuuluvat Falkin lisäksi basisti Kenneth, kosketinsoittaja Larz, rumpali Danni sekä laulaja Bjørn "Narrenschiff" Holter.


title: Illnath

text: Illnathin kolmas studioalbumi "Three Nights In The Sewers Of Sodom" julkaistaan näillä näkymin vuoden 2008 alkupuolella.


title: Sirius Passet

text: Sirius Passet on kambrikautinen fossiiliesiintymä, jossa esiintyy erityisen paljon pehmeäkuoristen, tavallisesti fossiloitumattomien, eläinten jäänteitä. Se sijaitsee J.P. Kochin vuonon itärannalla, Grönlannin pohjoisrannikolla. Sirius Passetin löysi geologinen retkikunta vuonna 1984. Esiintymää ovat tutkineet erityisesti paleontologit Simon Conway Morris ja John Peel, jotka ovat tehneet paikalle tutkimusmatkoja vuosina 1987 (Morris), 1989, 1991 ja 1994. Sirius Passetista on kerätty tutkimustarkoituksiin yli 10 000 fossiilia ja lajiston analysointi on yhä kesken.


title: Sirius Passet

text: Verrattuna toiseen tunnettuun pehmeäkuorisia eläimiä sisältävään kambrikautiseen fossiiliesiintymään, kanadalaiseen Burgess Shaleen, Sirius Passetin fauna on 10–15 miljoonaa vuotta vanhempaa sijoittuen ehkä lähemmäs Chengjiangista löydettyjä fossiileja. Geologisten merkkien perusteella Sirius Passetin eliöstö on elänyt melko syvässä vedessä kaukana rannikolta.


title: Sirius Passet

text: Useimmat Sirius Passetista löydetyt lajit ovat niveljalkaisia tai sienieläimiä, mutta mukana on myös lonkerojalkaisia ja hyoliittejä. Trilobiittilajeja on löydetty vain kaksi, kun esimerkiksi Burgess Shalesta niitä tunnetaan yli kaksitoista. Tunnetuimpia löydöksiä ovat


title: Doni

text: Donieber Alexander Marangon (s. 22. lokakuuta 1979, Jundiaí, Brasilia), tai pelkkä Doni on brasilialainen jalkapallomaalivahti. Hän edustaa Englannin jalkapallon korkeimmalla sarjatasolla Englannin valioliigassa pelaavaa Liverpoolia.


title: Doni

text: Hän oli Brasilian ykkösmaalivahti kesän 2007 Copa Americassa.


title: Keski-Kalimantan

text: Keski-Kalimantan () on Borneon saarella sijaitseva Indonesian provinssi. Provinssin pääkaupunki on Palangkaraya. Provinssin asukasluku on noin 2,1 miljoonaa (vuonna 2010) ja pinta-ala 153 565 neliökilometriä. Vuosien 1990 ja 2000 välillä väestö kasvoi 2,7 % vuodessa, joka oli yksi korkeimmista kasvunopeuksista sinä aikana.


title: Keski-Kalimantan

text: Keski-Kalimantanilla asuu paljon dajakkeja, jotka ovat saaren alkuperäisasukkaita. Provinssi syntyi 1950-luvulla kun Etelä-Kalimantan jaettiin pienemmiksi osiksi. Jako tehtiin osittain jotta dajakit saisivat laajemman itsehallinnon alueella.


title: Berlin Ostbahnhof

text: Berlin Ostbahnhof on rautatieasema Saksan pääkaupungissa Berliinissä. Asema sijaitsee Friedrichshain-Kreuzbergin kaupunginosassa, ja sen nimi on muuttunut vuosien saatossa usein. Vuodesta 1987 vuoteen 1998 aseman nimenä oli "Berlin Hauptbahnhof". Yhdessä Zoologischer Gartenin kanssa Ostbahnhof oli kaupungin tärkein rautatieasema, mutta uuden päärautatieaseman avauduttua toukokuussa 2006 on Ostbahnhof menettänyt merkitystään, koska etelän junat alkoivat käyttää Tiergartenin rautatietunnelia ja ne ohittavat Ostbahnhofin aseman.


title: Berlin Ostbahnhof

text: Asema avattiin vuonna 1842, ja sen nimenä oli aluksi "Frankfurter Bahnhof" (Frankfurtin-rautatieasema). Tuolloin asema oli päätepiste Frankfurtiin vievälle rautatielle. Ensimmäinen asemarakennus sijaitsi hieman nykyisestä pohjoiseen. Vuonna 1845 asema nimettiin uudelleen "Niederschlesisch-Märkischer Bahnhofiksi" (Ala-Sleesia-Brandenburgin-rautatieasema). Kun alueen rautatiet siirtyivät Preussin hallintaan 1852, aseman nimeksi tuli "Schlesischer Bahnhof" (Sleesian-rautatieasema). Asema rakennettiin uudelleen nykyiselle paikalleen vuonna 1882, kun kaupungin läpi kulkevan rautatien rakennustyöt alkoivat. Rata valmistui 1886. Tämän radan kahdesta raiteesta tuli myöhemmin osa S-Bahnin pääväylää. Asemalle ei ole ollut metroyhteyttä, joskin sellainen on suunnitteilla.


title: Berlin Ostbahnhof

text: Asema tuhoutui pahoin toisessa maailmansodassa. Sodan jälkeen asema avattiin korjattuna uudelleen. Vuonna 1950 DR nimesi aseman "Ostbahnhofiksi" (Itäinen rautatieasema), sillä Sleesia oli osa Puolaa.


title: Berlin Ostbahnhof

text: Saksojen jakamisen jälkeen Ostbahnhof oli toinen Itä-Berliinin päärautatieasemista – toinen oli Lichtenbergissä. Berliinin muuri sijaitsi vain 200 metrin päässä Ostbahnhofista; tämä osa on nykyisin pisin jäljellä oleva pätkä, ja se on museoitu. Ennen sotaa pystytetty rakennus purettiin vuonna 1987, ja asemakompleksi rakennettiin kaupungin päärautatieasemaksi ("Berlin Hauptbahnhof"). Suunnitelmana oli myös hotelli neuvostoliittolaisille arvohenkilöille, mutta vain osa tästä valmistui ennen Berliinin yhdistymistä 1990. Osittain valmistunut hotelli purettiin 1990-luvun alussa.


title: Berlin Ostbahnhof

text: Nimi "Hauptbahnhof" säilyi käytössä pitkään Berliinin yhdistymisen jälkeenkin vuoteen 1998, jolloin nimi vaihtui takaisin "Berlin Ostbahnhofiksi". Vuotta myöhemmin alkoivat aseman purkutyöt ja uudelleenrakennus, joka valmistui 2002. Pieniä osia 1980-luvulta on vielä olemassa, lukuun ottamatta hallinnollisia tiloja, osaa julkisivusta sekä osia laiturialueesta.


title: Berlin Ostbahnhof

text: S-Bahn, paikallisjunat sekä kaukojunat pysähtyvät asemalla; vaikka moni InterCityExpress- ja Intercity-vuoro ei enää pysähdykään uuden päärautatieaseman vuoksi, on Ostbahnhof tärkeä itäisen Berliinin solmukohta.


title: 5 am

text: 5 am on Quintessencen järjestyksessään toinen albumi. Se julkaistiin vuonna 2004. Levyn kansi on Vesa Mannisen käsialaa.


title: 5 am

text: Suomen virallisella albumilistalla levy sijoittui parhaimmillaan kahdeksanneksi.


title: Batman (animaatiosarja)

text: Batmanistä on tehty useita animaatiosarjoja:


title: Mini Anden

text: Mini Anden (syntyjään Susanna Andén 13. helmikuuta 1978 Tukholma) on ruotsalainen malli ja näyttelijä.


title: Mini Anden

text: Anden aloitti mallinuransa kymmenvuotiaana, ja jo 15-vuotiaana hän liittyi ranskalaiseen Elite Model Management -mallitoimistoon. Hän on ollut monen muotilehden kannessa, esimerkiksi Voguen, Cosmopolitanin ja ELLE-lehden kansissa. Hän on ollut mallina muun muassa Calvin Kleinilla, Louis Vuittonilla, Hugo Bossilla ja Guccilla. Hän ollut monesti mukana Victoria's Secretin kuvastossa. Hän oli Miss Universe -kisan tuomaristossa vuonna 2001.


title: Mini Anden

text: Anden on näytellyt yhdysvaltalaisessa telenovelassa Muotitalo, jossa hän esitti huumeriippuvaista mallia Tania Fordia.


title: Mini Anden

text: Anden on naimisissa miesmalli Taber Shroederin kanssa. Pari avioitui New Yorkissa vuonna 2001.


title: Daniella Sarahyba

text: Daniella Sarahyba Fernandes (s. 8. heinäkuuta 1986 Rio de Janeiro) on brasilialainen malli. Sarahybasin äiti, Mara Lucia Sarahyba, on myös malli. Sarahyban ollessa kolmen päivän vanha hän poseerasi lasten vanhemmille tarkoitetun "Pais & Filhosin" -lehden kannessa yhdessä äitinsä kanssa. Sarahyba on ollut vuosien 2005, 2006 ja 2007 "Sports Illustrated Swimsuit Issue" -lehden painoksissa ja hänellä on mallisopimus muun muassa H&M:n ja Benettonin kanssa.


title: Vihkivesi

text: Vihkivesi on nimitys papin siunaamalle vedelle. Sitä voidaan käyttää kristilliseen kasteeseen tai sitä voidaan vihmoa seurakunnan päälle joidenkin kirkkokuntien messuissa.


title: Vihkivesi

text: Katolisen kirkon opetuksen mukaan vihkivesi on sakramentaali eli sakramenttia muistuttava pyhä merkki. Katolisten kirkkojen sisääntulojen lähellä säilytetään vihkivettä, jotta kirkkoon tulijat voisivat kastaa siihen sormensa ja sitten tehdä ristinmerkin. Sitä myös vihmotaan seurakunnan päälle messun alussa asperges-riitissä. Katolinen vihkiveden siunaaminen on eräänlainen eksorkismi.


title: Vihkivesi

text: Vihkivettä siunataan ja vihmotaan myös anglikaanisessa kirkossa. Muissa protestanttisissa kirkoissa veden siunaaminen ei ole tavallista, eikä kasteveteenkään liitetä yleensä mystiikkaa.


title: Vihkivesi

text: Ortodoksisessa kirkossa ja katolisuuden itäisessä riituksessa pyhitettyä vettä käytetään usein eksorkismissa ja siunaamisessa. Myös esineitä voidaan siunata pyhitetyllä vedellä. Ortodoksisessa kirkossa on kaksi vedenpyhitysseremoniaa: pieni ja suuri vedenpyhitys.


title: Vihkivesi

text: Monissa kirkkokunnissa uskotaan, että tiettyjen pyhien lähteiden tai pyhiinvaelluskohteiden vesi on pyhää, mutta kyseessä ei kuitenkaan ole varsinainen vihkivesi, koska sitä ei ole siunattu.


title: Vihkivesi

text: Kansanperinteen mukaan vihkivedellä on taikavoimia; legendoissa sillä voidaan karkottaa ihmissusia. Myös populaarikulttuurissa annetaan usein ymmärtää, että vihkivedessä on yliluonnollisia voimia. Roolipeleissä se voi olla ase demoneita vastaan. Hellboy käyttää elokuvassa luoteja, joissa on vihkivettä. "Buffy, vampyyrintappajassa" on käytetty vihkivesikranaatteja.


title: Revonlahden kirkko

text: Revonlahden kirkko on Raahen evankelis-luterilaisen seurakunnan kirkko Siikajoen kunnassa Revonlahden kirkonkylässä. Kirkko on puinen ristikirkko ja se on valmistunut 1775. Kirkkorakennusmestarina toimi Jaakko Suonperä. Kirkon vieressä on kellotapuli joka on valmistunut vuonna 1782.


title: Revonlahden kirkko

text: Kirkon alttaritaulun ja seinämaalaukset on tehnyt kuuluisa kirkkomaalari Mikael Toppelius vuonna 1821. Revonlahden kirkko on Toppeliuksen viimeinen työkohde, hän kuoli saman vuoden joulukuussa 87-vuotiaana.


title: Paimenportin seisake

text: Paimenportin seisake on rautatieliikennepaikka (ratakm 241+190) Kotkan radalla Kotkan kaupungissa lähellä Hovinsaaren kaupunginosaa ja Kymenlaakson keskussairaalaa.


title: Paimenportin seisake

text: Asemarakennusta ei ole vaan pelkkä puinen katos. Seisakkeelle johtaa kunnollisen tieyhteyden sijasta vain tallomalla syntynyt polku. Tavaraliikenteen käytössä seisakkeen vierellä on Hovinsaaren ratapiha.


title: Kyminlinnan seisake

text: Kyminlinnan seisake () on rautatieliikennepaikka Kotkan Hovinsaaren pohjoispäässä sijaitsevassa Kyminlinnan kaupunginosassa. Seisake sijaitsee Kotkan radalla Kyminlinnan eritasoliittymän ja Kyminlinnan linnoituksen yhteydessä. Sillä pysähtyvät kaikki Kouvolan ja Kotkan sataman väliset taajamajunat ja se on Karhulan, Korelan, Lankilan ja Kolkkalan kaupunginosien lähin rautatieseisake.


title: Kyminlinnan seisake

text: Kyminlinnan rautatieasema rakennettiin alkujaan Kotkan radan valmistumisen yhteydessä vuonna 1890. Alueella oli Rautatiehallituksen silloisen pääarkkitehdin Bruno Granholmin suunnittelema, kansallisromanttista tyyliä noudattanut asemarakennus, jonka miehitys lakkautettiin 1970-luvulla ja joka lopulta purettiin vuonna 1983. Kyminlinnassa on ollut myös ratapiha, nykyisin pelkäksi seisakkeeksi muuttuneella liikennepaikalla on pelkkä betoninen katos.


title: Kyminlinnan seisake

text: Seisake rakennettiin uudestaan vuonna 2014 Kyminlinnan liittymän remontin yhteydessä. Uudelleenrakennuksen yhteydessä kulkuyhteyksien parantamiseksi seisake siirrettiin Kymintien jalkakäytävän puolelle ja sen yhteyteen rakennettiin kymmenen auton parkkipaikka.


title: RPG Maker 2000

text: RPG Maker 2000 on tietokoneroolipelien teko-ohjelma. Ohjelman on luonut japanilainen pelien ja ohjelmien kehittäjä Enterbrain. RPG Maker 2000 on käännetty useammalle kielelle, muun muassa englanniksi ja venäjäksi.


title: Pohjois-Pohjanmaan vuoden kylä

text: Pohjois-Pohjanmaan vuoden kylä on kunniamaininta, jonka myöntää "Pohjois-Pohjanmaan Kylät ry". Yhdistyksen hallitus valitsee kylän yhdessä Pohjois-Pohjanmaan liiton, ProAgria Oulun ja Pohjois-Pohjanmaan ELY-keskuksen kanssa.


title: Torajat

text: Torajat on Etelä-Sulawesissa Indonesiassa asuva etninen ryhmä. Torajoita on noin 650 000. Enemmistö on kristittyjä, muslimeja on noin kuusi prosenttia. Torajat asuivat ennen 1900-lukua itsehallinnollisissa kylissä, joissa he harjoittivat animismia ja olivat verrattain eristäytyneitä ulkomaailmasta.


title: Torajat

text: On esitetty, että torajat olisivat muuttaneet nykyisille asuinalueilleen Sulawesin saarelle jo 4 000 vuotta sitten. Heidän tiedetään pitäneen yllä yhteyksiä naapurikansoihinsa bugiseihin ja luwuihin 1500-luvulta lähtien. 1800-luvulla kaupankäynti torajojen ja pääsääntöisesti islamia harjoittaneiden rannikon asukkaiden välillä tiivistyi. Torajat myivät rannikolle orjia ja kahvia saaden vastaavasti aseita, suolaa ja tekstiilejä. Torajat asuttivat perinteisesti autonomisia vuoristokyliä, jotka saattoivat myös käydä sotaa keskenään. Saman poliittisen yksikön alaisuuteen he päätyivät vasta Alankomaiden levitettyä siirtomaa-alueitaan torajojen alueelle vuonna 1906. Vuonna 1913 torajojen keskuudessa alkoi työskennellä kalvinistisia lähetyssaarnaajia, jotka aiheuttivat huomattavia kulttuurisia ja sosiaalisia muutoksia torajojen keskuudessa. Joidenkin tutkijoiden mielestä vasta lähetyssaarnaajat saivat aikaan yhtenäisen toraja-identiteetin. Toisessa maailmansodassa Sulawesin miehitti Japani, ja sodan jälkeen vuonna 1949 alue julistettiin osaksi itsenäistynyttä Indonesiaa. Sittemmin torajojen asuttamasta Tana Torajan hallintoalueesta on tullut suosittu matkailukohde.


title: Torajat

text: Historiallisesti torajat asuttivat eristäytyneitä vuoristokyliä, mutta alankomaalaiset siirtomaaisännät muuttivat monet niistä laaksoihin hallinnon helpottamiseksi. Tyypillisessä torajojen kylässä asuu noin 4 000 henkilöä. Kylä koostuu bambuista rakennetuista taloista, riisivarastoista ja yhteisöllisistä tiloista ("tongkonan"). Tongkonanilla on tärkeä merkitys torajojen kulttuurissa. Jokaisella niistä on oma nimensä ja historiansa. Sen historia liitetään sen perustaneeseen kahteen esi-isään, mieheen ja vaimoon. Kyseinen rakennus kuuluu edelleen heidän jälkeläisilleen. Samojen perustajien jälkeläisiä kutsutaan nimellä " pa'rapuan" ja he kokoontuvat rakennuksessa esimerkiksi rituaalisiin menoihin. Sittemmin on rakennettu myös nykyaikaisempia rakennuksia ja monissa kylissä on oma kirkko ja lähistöllä koulu.


title: Torajat

text: Suuri valtaosa Tara Torajan asukkaista harjoittaa elinkeinonaan maanviljelyä. Riisiä viljellään terasseilla ja se istutetaan sekä korjataan käsin. Torajat kasvattavat myös esimerkiksi maissia, chiliä, papuja, jamssia ja perunoita. Istuttamattomilta riisiviljelmiltä kerätään myös etanoita ja kaloja. Tavallisiin kotieläimiin lukeutuvat sika, kana ja vesipuhveli. Kotieläimiä uhrataan tietyissä rituaaleissa. 1960-luvulta lähtien maan vähyys on ajanut monet torajat etsimään töitä myös perinteisen kotiseutunsa ulkopuolelta.


title: Torajat

text: Kristinusko on keskeinen osa torajojen identiteettiä ja vuonna 1983 yhteensä 81 prosenttia heistä oli kristittyjä. Vain 11 prosenttia harjoitti tuolloin perinteistä uskoa nimeltä " Aluk to Dolo". Vielä pienempi vähemmistö harjoitti islamia. Perinteisen uskon mukaan kuolleet matkaavat "Puya"-nimiseen paikkaan, joka sijaitsee jossakin torajojen asuinalueiden lounaispuolella. Jotta kuollut löytäisi sinne, hänen perheenjäsentensä on suoritettava usein kalliiksi tulevia rituaaleja. Jos sielu ei löydä paikkaansa, se muuttuu "bombo"-nimiseksi pahaksi hengeksi, joka saattaa uhata eläviä. Uskoon kuuluvat myös esimerkiksi uhrit esi-isille, jotka saattavat suojella näin eläviä.


title: Inkeroisten rautatieasema

text: Inkeroisten rautatieasema (, ratakm 212+781) on rautatieasema Kotka–Kouvola-rautatien varrella, Kouvolan kaupungin Inkeroisten taajamassa. Asemalla pysähtyvät Kouvolan ja Kotkan sataman väliset taajamajunat. Kouvolaan liikennöidään raiteelta 1 ja Kotkaan raiteelta 2.


title: Inkeroisten rautatieasema

text: Asemarakennus on yksinkertainen puurakennus. Ennen asemalta erkani rata Metsäkylän kautta Haminaan, mutta se purettiin vuonna 1984 Juurikorpi–Hamina-radan valmistuessa.


title: Inkeroisten rautatieasema

text: Asemalla oli odotustila, mutta lipunmyynti loppui vuonna 2007 ja odotustila suljettiin 2014.


title: Inkeroisten rautatieasema

text: Rautatieaseman nimi oli 1. toukokuuta 1897 saakka "Inkerois".


title: Elizabeth Jagger

text: Elizabeth Scarlett Jagger (s. 2. maaliskuuta 1984 New York, Yhdysvallat) on brittiläinen malli ja näyttelijä. Hän on Mick Jaggerin ja Jerry Hallin tytär.


title: Elizabeth Jagger

text: Elizabeth, joka tunnetaan ystävien ja perheen kesken "Lizzynä" on Mickin ja Jerryn vanhin yhteinen lapsi. Elizabethin mallinura alkoi vuonna 1998, jolloin hän toimi mallina Thierry Muglerille yhdessä äitinsä kanssa. Hän on ollut mukana myös Tommy Hilfigerin kampanjassa vuoden 2000 alussa yhdessä Alexandra ja Theodora Richardsin kanssa, jotka ovat Rolling Stones -yhtyeen Keith Richardsin tyttäriä.


title: Elizabeth Jagger

text: Elizabeth on yhdistetty romanttisesti mm. Sean Lennoniin ja Calum Bestiin.


title: Jimmie Davis

text: James Houston "Jimmie" Davis (11. syyskuuta 1899 – 5. marraskuuta 2000) oli yhdysvaltalainen laulaja-lauluntekijä ja merkittävä demokraattisen puolueen poliitikko.


title: Jimmie Davis

text: Davis syntyi Beech Springsin nykyisessä aavekaupungissa lähellä Quitmanin kylää Louisianan Jackson Parishissa. Hänen vanhempansa olivat Samuel Jones Davis ja Sarah Elizabeth Works; perhe oli varsin köyhä, eikä pojalla ollut omaa sänkyä ennen kuin hän oli täyttänyt jo yhdeksän. Hän valmistui Beech Springs High Schoolista ja Soule Business Collegesta New Orleansissa jatkaen opintojaan Louisiana Collegessa ja Louisiana State Universityssä Baton Rougessa.


title: Jimmie Davis

text: Jimmie Davis toimi Louisianan osavaltion kuvernöörinä vuosina 1944–1948 ja uudemmin 1960–1964.


title: Jimmie Davis

text: Davis oli jo ennen poliittista uraansa suosittu kansanmuusikko. Hänen tuotannossaan oli vaikutteita varhaisesta countrymusiikista ja bluesista.


title: Jimmie Davis

text: Davisin tunnetuimpien laulujen joukkoon lukeutuu "You Are My Sunshine", joka on yksi Louisianan osavaltionlauluista. Hän väitti itse kirjoittaneensa laulun opiskellessaan Louisiana State Universityssä, mutta myöhemmän tutkimuksen valossa vaikuttaa todennäköiseltä, että Davis olisi ostanut laulun Paul Riceltä, joka levytti yhdessä veljensä Hoken kanssa yhtyenimellä Rice Brothers.


title: Jimmie Davis

text: Davis pitäytyi kuolemaansa saakka vakaasti siinä näkemyksessä, että oli itse lauluntekijä. Vuonna 1999 laulu sai "Grammy Hall of Fame" Awardin, ja Recording Industry Association of America nimesi sen yhdeksi "Vuosisadan lauluista". Vuonna 2003 laulu sijoittui "CMT's 100 Greatest Songs in Country Music" -listauksen 73. sijalle.


title: Jimmie Davis

text: Davis opetti 1920-luvun lopulla vuoden ajan historiaa Shreveportin Dodd College for Girlsissä. Hänestä tuli myöhemmin erittäin suosittu "laulava poliitikko", ja vuonna 1945 hän sai Louisianan kuvernöörinä toimiessaan listaykköshitin kappaleella "There's a New Moon Over My Shoulder". Hän oli uskovainen baptisti ja levytti myös gospelmusiikkia. Hän toimi vuonna 1967 Gospel Music Associationin puheenjohtajana.


title: Jimmie Davis

text: Useita Davisin lauluja käytettiin elokuvien soundtrackeilla, ja kuvernööri esiintyi myös itse muutamissa elokuvissa.


title: Jimmie Davis

text: Davis otettiin vuonna 1971 Nashville Songwriters Hall of Fameen ja 1972 myös Country Music Hall of Fameen. Hän pääsi vuonna 1993 Louisiana Political Museum and Hall of Fameen Winnfieldissä.


title: Jimmie Davis

text: Davisin elämäkertateos "You Are My Sunshine: The Jimmie Davis Story" ilmestyi vuonna 1987.


title: Jimmie Davis

text: Davisin ensimmäinen vaimo Alverna Adams kuoli vuonna 1967. Myöhemmin Davis solmi uuden avioliiton Anna Carter Gordonin kanssa, joka jäi eloon hänen kuollessaan.


title: Jimmie Davis

text: Davis menehtyi Baton Rougessa poikkeuksellisessa 101 vuoden iässä ja tuli haudatuksi Quitmaniin, Louisianaan.


title: Kirjoviiripyrstö

text: Kirjoviiripyrstö ("Aphyosemion australe") on Afrikasta kotoisin oleva "Nothobranchiidae"-heimon hammaskarppikala.


title: Kirjoviiripyrstö

text: Kirjoviiripyrstö kasvaa noin viisi senttiä pitkäksi. Se on vartaloltaan pitkulainen. Kalasta on erilaisia värimuunnoksia. Koiraalla on tyypillisesti isommat evät ja tummat raidat pitkin evien ulkolaitaa. Naaras on vaatimattomamman värinen kuin koiras.


title: Kirjoviiripyrstö

text: Kirjoviiripyrstö on kotoisin Länsi-Afrikasta, Ogowejoelta.


title: Kirjoviiripyrstö

text: Kirjoviiripyrstö on pieni, vilkas ja varsin helppohoitoinen akvaariokala. Se voi kutea kotiakvaariossakin.


title: Kirjoviiripyrstö

text:
Kirjoviiripyrstö on peto ja syö lihapitoista ruokaa, johon voi kuulua myös hiutaleita.
Lämpötilaksi suositellaan 20–24 °C, pehmeää ja hiukan hapanta vettä.